NAJIB, AKTOR POLITIK TERBAIK SEPANJANG ZAMAN….

 Semasa menjadi Perdana Menteri dahulu, Najib Razak boleh dianggap sebagai seorang pemimpin yang bermuka selamba, berwajah “sardin”  dan tidak peduli dalam banyak perkara tentang apa jua yang diperkatakan orang lain terhadap dirinya.

 Beliau selalu bersikap tidak kisah dan tidak peduli bukan saja mengenai apa yang diperkatakan oleh pemimpin-pemimpin pembangkang ketika itu, malah juga oleh orangramai.

 Meskipun ketika itu cemuhan, kritikan, sindiran dan kata-kata sinis terhadapnya hampir sarat di media sosial, tetapi barangkali kerana merasa terlalu berkuasa sebagai Perdana Menteri, di samping pengampu dan pembodeknya sentiasa menyanyikan lagu-lagu syurga untuknya, maka itulah sebabnya beliau boleh tampil selamba, “menyardin”  sepanjang masa, tidak peduli apa-apa dan seolah-olah tiada dosa dilakukannya sebagai seorang pemimpin yang gajinya dibayar melalui titik peluh rakyat.

 Walhal sebagai pemimpin, beliau seharusnya sentiasa peka serta prihatin dengan apa juga yang diperkatakan oleh orangramai mengenainya supaya dengannya beliau dapat sentiasa memperbaiki kelemahan dirinya.

 Antara perkara yang selalu dikait dan diperkatakan secara serius, bukan saja oleh pihak pembangkang, tetapi juga orangramai tentang dirinya ialah berkaitan gaya hidup mewah, boros, membazir, berkenaan skandal 1MDB sehingga dalam akaun banknya ada beribu-ribu juta ringgit wang banyaknya, sistem pentadbiran, perlaksanaan projek tidak perlu serta pengurusan ekonomi negara.

 Najib bukan saja tidak memperdulikan segala cemuhan, kritikan dan kata-kata sindiran yang ditujukan kepadanya, malah kerapkali pula seperti membalasnya dengan melakukan penampilan berjubah putih, bercampur gaul dengan para ulama  serta berucap dengan menyelitkan falsafah Islam dan sebagainya.

 Di Parlimen pula, selain sesekali menyindir pihak pembangkang, Najib dalam waktu yang sama melalui kuasa yang ada pada Speaker Parlimen ketika itu yang 120 peratus memihak kepadanya, tiada soalan berkaitan 1MDB dan dana RM2,600 juta yang masuk ke akaun bank peribadinya dibenarkan dibangkitan atau ditanyakan kepadanya.

 Memang tidak mudah melakukan seperti apa yang dilakukan oleh Najib itu. Sesetengah pihak melihat beliau sebagai aktor politik terbaik dalam politik sedunia yang mungkin hanya kalah kepada lakonan pelakon-pelakon yang membawa watak ketua menteri atau seumpamanya yang biasa ditonton dalam filem-filem yang diterbitkan di India saja.

 Secara umumnya, itulah watak Najib ketika sedang berkuasa dahulu.

 Bagaimanapun, selepas kalah pilihanraya dan hilang kuasa, watak Najib berubah segala-galanya.

 Di samping perlu menghabiskan banyak masa dengan peguambelanya berikutan sehingga ini tujuh pertuduhan sudah dihadapkan kepadanya, Najib kini seolah-olah ada banyak masa yang terluang untuk menjawab hampir semua perkara yang diperkata atau terkait dengannya.

 Tidak kita sama ada perkara itu berkaitan 1MDB, kedudukan ekonomi, GST, MRT, LRT, Jho Low, Equanimity dan lain-lainnya atau sama ada ia dibangkitkan oleh Tun Mahathir, Guan Eng, Tony Pua dan sesiapa saja, Najib pasti akan tampil dengan jawapan balasnya yang segera lagi pantas.

 Tidak cukup dengan bercakap kepada media secara langsung, beliau juga selalu menulis untuk menjelaskan mengenai sesuatu perkara itu melalui medium media sosial yang kemudian kerapkali pula dipetik serta dijadikan bahan siaran oleh portal-portal berita.

 Pendeknya, betapa aktifnya Najib selepas ketiadaan kuasa sekarang ini sehingga hampir tiada hari yang tiada berita mengenai dirinya.

 Dalam erti kata lain, sebagai seorang pemimpin, walaupun jawatan yang tinggal buatnya ketika ini hanyalah sebagai Ketua UMNO dan Ahli Parlimen Pekan saja, Najib dilihat lebih bertanggungjawab berbanding ketika menjadi Perdana Menteri dahulu.

 Ada juga yang berkata, ini bermakna Najib lebih layak jadi pemimpin pembangkang berbanding mengetuai kerajaan. Perkara itu sekurang-kurangnya betul dari segi sikap bertanggungjawabnya sebagai seorang pemimpin.

Sekali lagi, Najib juga sebenarnya berjaya tampil sebagai aktor politik terbaik sedunia kerana dalam beliau menjawab dan menjelaskan semua isu itu, tidak terlihat sama sekali rasa penyesalan, berdosa atau bersalah dalam dirinya.
Paling klasik, beliau turut menyatakan dosanya hanyalah kerana cuba melakukan yang terbaik untuk rakyat.
Semua jawapan dan penjelasannya adalah seolah-olah beliau sentiasa di jalan yang benar sedangkan hakikatnya kerana salah laku dan skandal yang melingkari dirinyalah yang menyebabkan UMNO dan BN ditolak oleh rakyat.
Itulah Najib dan kehebatannya.
Ketika berkuasa atau setelah kalah pilihanraya, Najib dengan ini memang layak digelar aktor politik terbaik di dunia dan di sepanjang zaman.
(ShahbudinHusin 15/08/2018)

0

0

votes
Article Rating
Kongsikan artikel ini


UNTUK JADI PENGGANTI TUN MAHATHIR, ANWAR HARUS BANYAK BERSABAR

Isu kedudukan Anwar Ibrahim sebagai Perdana Menteri ke-8 dan bakal pengganti kepada Tun Mahathir Mohamad tidak seharusnya menjadi perdebatan, apatah lagi diragui oleh mana-mana pihak.

 Ini kerana soal itu sebenarnya sudah pun selesai sebelum PRU14 lagi di mana telah ada permuafakatan dan persefahaman di kalangan semua parti dalam Pakatan Harapan untuk Tun Mahathir menyerahkan jawatan Perdana Menteri itu kepada Anwar Ibrahim.

 Malah seperti pernah diakui oleh Anwar sendiri,  permuafakatan itu juga dibentuk dalam satu perjanjian yang bertulis.

 Dalam erti kata lain, kedudukan Anwar sebagai bakal Perdana Menteri kali ini adalah berbeza dengan ketika beliau dalam UMNO dan memegang jawatan Timbalan Presiden dan Timbalan Perdana Menteri dahulu.

 Ketika itu tidak ada langsung persefahaman atau perjanjian bahawa beliau mesti menjadi Perdana Menteri selepas Tun Mahathir.

 Kedudukan Anwar sebagai orang nombor dua dalam parti dan kerajaan ketika itu hanyalah secara konvensyen saja dianggap sebagai bakal Perdana Menteri.

 Jadi, berdasarkan itu memang tidak logik jika masih ada pihak berasa bimbang sama ada Anwar dapat jadi Perdana Menteri atau sebaliknya.

 Jika pihak UMNO atau Pas yang mereka-reka cerita berkenaan perkara itu, ia mungkin boleh difahami kerana mereka ada perasaan dengki dan cuba melaga-lagakan bukan saja antara Anwar dengan Tun Mahathir, bahkan jika boleh, mahu melihat hubungan mesra antara parti dalam Pakatan Harapan turut berkecai sama.

 Lebih anih, mengapa pihak yang risau dan bimbang tentang kedudukan Anwar itu datang daripada PKR sendiri?

 Apakah mereka tidak percaya kepada parti sendiri yang terlibat secara langsung dalam persefahaman tersebut?

Di mana logiknya Azmin yang sejak dalam UMNO lagi bersama dengan Anwar dan kemudian menjadi sebahagian tulang belakang PKR, tiba-tiba dikaitkan dengan usaha menolak Presiden PKR itu daripada menjadi Perdana Menteri?
 Adakah juga mereka tidak percaya kepada Tun Mahathir dalam menunaikan janji persefahaman itu?

 Jika Tun Mahathir yang tidak dipercayai, mampukah beliau seorang diri menolak persefahaman dan permuafakatan tersebut?

 Ataukah mereka tidak percaya lagi kepada DAP dan Amanah untuk berpegang kepada persefahaman itu?

 Mungkinkah pula ia semata-mata bahan kempen kem Rafizi Ramli untuk memenangi pertandingan jawatan timbalan presiden PKR menentang Azmin Ali?

 Namun, adakah sesuatu yang sihat jika Rafizi membenarkan perkara itu berlaku dan berterusan sedangkan dalam masa yang sama beliau telah mencemarkan nama  baik Tun Mahathir, Tun Daim Zainuddin, Anwar dan Azmin sendiri?

 Rafizi seharusnya bertanding dengan cara yang sihat dan tidak dengan menjual nama Tun Mahathir, Tun Daim dan Anwar atau mengaitkan Azmin dengan komplot yang sebenarnya tidak wujud.

 Beliau sewajarnya menawarkan diri dan ideanya sebagai pertimbangan untuk ahli-ahli PKR memilihnya sebagai pemimpin untuk bersaing dengan Azmin bagi merebut jawatan timbalan presiden PKR.

 Menggunakan isu Anwar serta menjual nama Tun Mahathir dan Tun Daim langsung tidak relevan kerana soal perlantikan Perdana Menteri ke-8 sebenarnya sudah pun selesai dan dimuktamadkan melalui Pakatan Harapan sebelum pilihanraya 9 Mei lagi.

 Cuma yang harus difahami, sebaik saja Pakatan Harapan menang dan Tun Mahathir menjadi Perdana Menteri, ruang masa secukupnya mesti diberikan kepada Pengerusi Pakatan Harapan itu untuk mentadbir negara dalam tempoh waktu yang munasabah bagi merealisasikan janji memulihkan ekonomi dan menyelamatkan negara yang dirosakkan akibat kepimpinan kleptokrat Najib Razak sebelum ini.

 Ruang masa itu boleh jadi dua tahun, tiga tahun atau lebih daripada itu. Ia terpulang kepada Majlis Presiden Pakatan Harapan yang mana Anwar beserta Dr. Wan Azizah Wan Ismail adalah antara anggota majlis tersebut.

 Tapi, tentulah tidak munasabah, malah akan menjadi bahan ketawa dunia jika sekiranya Tun Mahathir hanya menjadi Perdana Menteri bagi tempoh kurang dua tahun atau setahun atau enam bulan dan kemudian terus menyerahkannya kepada Anwar kerana tidak banyak pembaharuan yang dapat dilakukan dalam tempoh sesingkat itu.

 Tempoh dua tahun dan kurang juga barangkali tidak cukup untuk memberi kepuasan kepada Dr. Wan Azizah sebagai Timbalan Perdana Menteri dalam menabur khidmat baktinya kepada rakyat setelah menjadi Presiden PKR demi menjulang perjuangan Anwar selama kira-kira 20 tahun sebelum ini.

 Dalam ini, Anwar juga harus menghargai pengorbanan Dr. Wan Azizah yang mana sifat sabar dan sedia berkorbannya tidak banyak dimiliki oleh isteri-isteri lain dengan turut memberi masa yang munasabah untuk isterinya itu memegang jawatan Timbalan Perdana Menteri selama mungkin yang boleh.

 Oleh yang demikian, semua pihak, termasuk kem Rafizi dan Anwar sendiri, sebaik-baiknya haruslah ‘alun-alun’, banyak bersabar dan lebih memahami realiti sebelum tergesa-gesa mahu mengambil alih jawatan Perdana Menteri daripada Tun Mahathir.
(ShahbudinHusin 16/08/2018)

0

0

votes
Article Rating
Kongsikan artikel ini


SEJAK GAGAL JADI 'KING MAKER', SUDAH BERUBAHKAH PENDIRIAN PAS?

Menjelang pilihanraya kecil Balakong pada 8 September depan, Pas awal-awal lagi sudah membuat ketetapan agar ahli dan penyokong parti itu mengundi calon MCA dalam piliharaya tersebut.

 Pesiden Pas, Hadi Awang dilaporkan berkata itu, keputusan itu dibuat atas semangat bahawa Pas dan MCA adalah “sesama parti pembangkang”.

 Ini bermakna hanya tidak sampai 100 hari Pakatan Harapan mentadbir negara dan usaha untuk menjadi “king maker” dalam PRU14 lalu tidak menjadi kenyataan, sudah dua kali Pas membuat pendirian menyokong calon daripada parti komponen BN dalam pilihanraya.

 Sebelum ini Pas juga mengeluarkan arahan agar ahli dan penyokongnya mengundi calon UMNO, Lokman Noor Adam dalam pilihanraya kecil yang diadakan di Sungai Kandis.

 Meskipun mendapat sokongan Pas, calon BN Sungai Kandis bagaimanapun tewas kepada calon PKR dengan majoriti 5,842 undi.

 Persoalannya, sejak bilakah Pas pandai menggunakan alasan “sesama parti pembangkang”  untuk menghalalalkan keperluan mengundi calon parti MCA?

 Mengapa sebelum sebelum ini Pas tidak mahu mennggunakan alasan yang sama dalam mana-mana pilihanraya kecil, bahkan dalam PRU14 yang lalu?

 Bukankah ketika itu Pakatan Harapan adalah “sesama parti pembangkang” dengan Pas?

 Apa lebihnya MCA di mata Pas berbanding PKR, DAP, Amanah dan Bersatu?
Dengan membuat gesaan agar mengundi MCA, apakah Pas, khususnya Hadi Awang sebenarnya turut lupa tentang pendirian mengenai Islam yang selalu diperjuangkannya selama ini?

 Apakah MCA tidak menentangkan Islam dan lebih baik “keIslamannya” berbanding DAP?

 Bukankah MCA parti paling kuat menentang usul RUU355, termasuk ugutan meletak jawatan daripada kabinet yang sehingga akhirnya Najib Razak sewaktu jadi Perdana Menteri ketika itu takut untuk menjadikan usul mengenai mahkamah syariah itu sebagai usul kerajaan, malah menangguh-nangguhkan perbahasannya di Parlimen?

 Lupakah Hadi Awang bahawa beliau pernah mengeluarkan kenyataan bahawa orang Melayu (sudah pasti termasuk ahli dan penyokong Pas juga) bahawa mereka mesti mengundi parti yang dapat membela Islam?

 Di Balakang ini, di sudut mana MCA sudah bertukar  jadi pembela Islam?

 Sudah berubahkah pendirian Pas sekarang ini?
(ShahbudinHusin 16/07/2018)

0

0

votes
Article Rating
Kongsikan artikel ini


KENAPA ANWAR TIDAK SEGERA TEGUR AHLI PARLIMEN KAPAR?

Jika sebelum ini Ahli Parlimen Kapar, Abdullah Sani Abdul Hamid tampil menuduh Tun Daim Zainuddin berada di belakang gerakan untuk menghalang Anwar Ibrahim daripada menjadi pengganti Tun Mahathir Mohamad, kini beliau sekali lagi muncul dengan dakwaan terbarunya.

 Kali ini belau menuduh lanjutan khidmat Majlis Penasihat Kerajaan yang dipengerusikan Tun Daim oleh Tun Mahathir merupakan petunjuk bahawa Perdana Menteri enggan berundur daripada jawatannya.

 Sekaligus, dakwa beliau, ia juga memperlihatkan keengganan Tun Mahathir menyerahkan jawatan Perdana Menteri kepada Anwar.

 Apa sudah jadi ni?

 Meskipun kita tahu dakwaan Abdullah Sani adalah karut dan tidak benar, mengapakah PKR membiarkan saja beliau terus celupar seolah-olah mahu gabungan Pakatan Harapan musnah begitu saja?
Tidakkah tindakan beliau membuat tuduhan semberono secara terbuka tentang Perdana Menteri merupakan suatu perbuatan tidak manis dari segi keharmonian sesama parti dalam Pakatan Harapan?

 Mengapa Anwar hanya berdiam diri dan tidak pernah memberi sebarang reaksi berkenaan apa yang didakwa oleh Abdullah Sani itu?

 Mengapa tidak ditegur, kalau pun tidak mahu sebarang tindakan disiplin dikenakan kepadanya?

 Adakah berdiam dirinya Anwar  bermakna beliau bersetuju dengan segala dakwaan oleh Abdullah Sani itu?
Apakah ini bermakna Anwar tidak menyayangi lagi Pakatan Harapan?
Bukankah jika Anwar masih menghargai kewujudan Pakatan Harapan, langkah pertama yang mesti diambilnya ialah menegur Abdullah Sani kerana ia merupakan percikan elemen perpecahan yang sengaja diwujudkan?

 Kalau keceluparan Abdullah Sani itu pula semata-mata kerana kempen pemilihan parti yang sedang berjalan, adakah ini bermakna Anwar dan Dr. Wan Azizah lebih menyokong Rafizi Ramli berbanding Azmin Ali?
Apa pun hujahnya, Anwar tiada alasan lagi untuk terus berdiam diri dalam perkara ini. Sebagai bakal Perdana Menteri, inilah ujian pertama menguji kewibawaannya.
(ShahbudinHusin 17/08/2018)

0

0

votes
Article Rating
Kongsikan artikel ini


UMNO, PAS TAK PERLU KECOH2 TENTANG MANIFESTO, KEGEMBIRAAN SEPANJANG
HAYAT RAKYAT IALAH DAPAT MENUMBANGKAN NAJIB

 Hari ini genap 100 hari Pakatan Harapan memerintah negara sejak menang pada pilihanraya umum 9 Mei lalu. Ini juga bermakna sudah 100 hari UMNO dan BN hidup tanpa kuasa sejak negara merdeka.

 Dalam tempoh 100 hari ini yang paling banyak dijadikan isu ialah berkenaan janji 10 perkara sebagaimana yang terkandung dalam manifesto Pakatan Harapan yang dijanji akan dilaksanakan dalam tempoh 100 hari mengambil alih kerajaan.

 Realitinya janji Pakatan Harapan terbahagi kepada dua – satu dalam tempoh 100 hari dan satu lagi dalam tempoh lima tahun perlaksanaannya.

 Berkenaan 10 janji 100 hari itu, dua daripada sudah pun dilaksanakan, lima lagi sebahagiannya telah dilaksanakan dan tiga selebihnya dalam perlaksanaan.

 Janji yang sudah dilaksanakan ialah menghapuskan cukai GST dan menjalankan kajian terhadap projek-projek mega yang dianugerahkan kepada negara asing.

 Janji yang sebahagiannya telah dilaksanakan ialah menstabilkan harga petrol serta  memperkenalkan subsidi bersasar, caruman KWSP untuk suri rumah, menyamaratakan gaji minimum, penangguhan bayaran balik PTPTN dan menubuhkan jawatankuasa untuk menyemak Perjanjian Malaysia 1963.

 Janji dalam perlaksanaan pula ialah menghapuskan hutang peneroka Felda, menubuhkan RCI untuk menyiasat 1MDB, Felda, MARA serta Tabung Haji dan memperkenalkan Skim Peduli Sihat dan pemberian RM500 bagi pembiayaan rawatan di klinik untuk golongan berpendapatan B40.

 Secara umumnya, mengambil kita bahawa Pakatan Harapan adalah gabungan baru yang mengambil alih kerajaan daripada BN yang telah menguasai negara sejak 61 tahun lalu, pencapaian janji manifesto setakat ini boleh dikira tetap membanggakan.

 Lebih-lebih lagi ia dilaksanakan dalam keadaan negara tidak cukup wang akibat pemborosan, suka bermewah dan deretan skandal yang dikaitkan dengan Najib Razak dan Rosmah Mansor sebelum ini sehingga hutang negara cukup tinggi sebagai tinggalannya.

 Ketika diperintah Najib, UMNO dan BN, negara kita tidak ubah seperti sebuah rumah yang hanya cantik di luar, tetapi banyak bahagian di dalamnya sudah rosak dan reput.

 Semua kerosakan dan kereputan itu hanya diketahui apabila Pakatan Harapan berjaya memasuki rumah tersebut. Sebelum ini semuanya macam baik-baik saja.

 Lantaran itu, meskipun ada janji yang harus ditunaikan, membaiki kerosakan dan bahagian yang reput itu mesti juga dilaksanakan. Dalam keadaan dua perkara serentak harus dilakukan, maka sudah tentu ada kelewatan yang tidak dapat dielakkan.

 Dari segi rakyat, majoritinya faham keadaan ini. Sebab itu mereka tidak begitu bising dengan janji manifesto tersebut. Tambahan lagi dengan Tun Mahathir menjadi Perdana Menteri, rakyat percaya beliau adalah pemimpin yang berpegang kepada janji dan akan berusaha melaksanakannya dengan sebaik mungkin.

 Selain itu, Pakatan Harapan juga sedar janji manifesto adalah komitmen mereka kepada rakyat. Jika gagal ditunaikan, ia akan memberi kesan kepada mereka dalam pilihanraya yang berikutnya.

 Maka, yang menjadi hambatan hanyalah kelewatan dan perlukan sedikit masa saja dan bukannya untuk memungkiri sama sekali janji-janji manifesto itu.

 Namun demikian, yang paling penting dan mampu memberi kegembiraan sepanjang hayat kepada rakyat ialah kejayaan Pakatan Harapan mengalahkan UMNO dan BN serta menyingkirkan Najib daripada puncak kuasa di Putrajaya.

 Ini adalah kegembiraan yang tiada tolok bandingnya bagi rakyat sekarang ini. Berapa markah yang Pakatan Harapan patut dapat segi menunaikan janji tidak begitu penting lagi sebenarnya.

 Bayangkan betapa derita dan sakit hatinya hidup rakyat dalam tempoh 100 hari ini jika Najib dan Rosmah masih lagi berkuasa?

 Sebab itu, yang terlebih bising dan sibuk-sibuk berkaitan janji ini hanyalah UMNO, BN dan juga Pas. Rakyat boleh dikira relaks dan tenang-tenang saja. UMNO dan BN berkelakuan demikian kerana mereka masih tidak boleh menerima kekalahan dalam pilihanraya umum yang lalu.

 Mereka selalu percaya UMNO dan BN adalah keramat dan kononnya sentiasa dalam peliharaan Allah, walaupun ketika itu mereka sedang menyamun dan melanun wang rakyat untuk kekayaan peribadi dan keluarga.

 Pas juga turut bising dengan janji manifesto kerana parti itu sakit hati dengan kejayaan Pakatan Harapan memenangi pilihanraya dan sekaligus menggagalkan hasrat untuk menjadi “king maker”  dengan tujuan menjual diri pada harga yang tertentu.

 Makna kata, baik UMNO dan BN atau Pas, pertikaian mereka mengenai janji manifesto Pakatan Harapan tidaklah dengan niat ikhlas atau untuk kepentingan rakyat, tetapi hanyalah kerana nafsu dan dendam yang masih belum terpadam.

 Memang janji mesti dipenuhi, tetapi ia juga harus mengambil kira keadaan negara dan kedudukan ekonomi. Secara perlahan-lahan, semua janji itu pasti akan ditunaikan akhirnya sebagaimana berjayanya Pakatan Harapan menunaikannya  di Selangor dan Pulau Pinang sejak mengambil alih negeri tersebut pada 2008 yang lalu.
(ShahbudinHusin 17/08/2018)

0

0

votes
Article Rating
Kongsikan artikel ini


JIKA BENAR UMNO JUGA MAHU ANWAR JADI PERDANA MENTERI, KENAPA TIDAK
PARTI ITU YANG KOSONGKAN KERUSI?

 Semakin hari berlalu, walaupun di mulutnya berkata tidak mahu tergesa-gesa, tetapi riak ikan di air jelas memperlihatkan Anwar Ibrahim sudah tidak sabar lagi untuk mengambil alih jawatan Perdana Menteri daripada Tun Mahathir Mohamad.

 Terbaru, beliau menyatakan banyak pihak datang menemuinya dan sedia mengosongkan kerusi masing-masing bagi memberinya laluan bertanding sebagai Ahli Parlimen.

 “Sejak kembali dari Turki, berpuluh Ahli Parlimen datang jumpa saya dari semua parti dan kita berbeza pendapat semasa pilihanraya, tetapi kita tidak ada permusuhan peribadi,” kata beliau.

 Beliau seterusnya menyebut, antara Ahli Parlimen yang datang menemuinya dan sedia mengosongkan kerusi itu adalah daripada Perak, Negeri Sembilan, Kelantan dan juga Kedah.
Beliau sekali lagi mengulangi, ia bukan saja daripada Ahli Parlimen PKR, tetapi merangkumi semua parti.

 Perghhh…hebat…

 Selain itu, Anwar juga mengatakan keinginannya untuk menjaga Parlimen dan menguruskan sebarang pembaharuan institusi itu meskipun beliau tidak berada dalam kerajaan.

 “Biar Tun Mahathir memberi tumpuan dalam mentadbir negara,” tambah Anwar yang baru-baru ini disahkan menang tanpa bertanding sebagai Presiden PKR.

 Dalam waktu yang sama, Anwar terus mengulangi kenyataan bahawa beliau buat masa ini tidak mahu tergesa-gesa untuk menjadi Ahli Parlimen.

 “Sebaik ada keputusan untuk saya bertanding dan menjadi Ahli Parlimen, saya akan maklumkan terlebih dahulu perkara itu kepada Tun Mahathir,” tegas Anwar.

 Daripada beberapa kenyataan Anwar kebelakangan ini, sekali imbas memang ia memperlihatkan seperti beliau masih boleh bersabar dan tidak mahu tergesa-gesa untuk menjadi Ahli Parlimen dan seterusnya mengambil alih jawatan Perdana Menteri, tetapi jika diteliti gerak langkahnya pula bagai memberi gambaran beliau begitu ingin untuk menggantikan Tun Mahathir secepat mungkin yang boleh.

 Selain dilihat kerap menemui pelbagai pihak dalam masyarakat untuk mengukuhkan kedudukannya, gaya kempen yang digerakkan oleh kem Rafizi Ramli dengan menyasarkan kecaman kepada Tun Mahathir, Tun Daim Zainuddin dan Azmin Ali dianggap banyak pihak sebagai tindakan “baling batu sembunyi tangan” oleh Anwar sendiri.
Anwar sendiri tidak menghalang gaya kempen sedemikian rupa, malah tegurannya yang mengingatkan pihak yang bertanding menggunakan etika, tidak memfitnah dan tidak menggunakan kedudukan untuk meraih undi, tidak lebih sekadar teguran biasa-biasa saja.

 Yang lebih menarik, UMNO sendiri, meski berbeza parti, turut mahu Anwar cepat-cepat menjadi Perdana Menteri.

 Zahid Hamidi sebelum ini secara terbuka menzahirkan keyakinan Pakatan Harapan akan tumbang dan UMNO akan kembali menjadi kerajaan sebelum PRU15.

 “Saya baik dengan semua orang, termasuk orang yang baru keluar penjara,” katanya yang jelas merujuk kepada Anwar.

 Annuar Musa pula menyatakan negara kini memerlukan Anwar sebagai Perdana Menteri bagi memastikan kedudukan Melayu dan Islam tidak terus terancam.

 “Hanya Anwar yang mampu memulihkan keadaan, malah sejak dulu lagi perjuangannya cukup kejap dalam isu Islam, Melayu, Raja-Raja dan ummah,” tambah Ahli Parlimen Ketereh itu lagi.

 Tidak ketinggalan, Ahmad Maslan juga mahu Anwar cepat-cepat menjadi Perdana Menteri menggantikan Tun Mahathir.

 Berucap di Parlimen, Ahmad berkata, beliau berharap akan menjadi Perdana Menteri tidak lama lagi bagi membolehkan pemberian bantuan dan elaun kepada petani dapat disegerakan.

 Tidak dipastikan apakah tindakan beberapa pemimpin UMNO begitu beria-ia mahukan Anwar jadi Perdana Menteri itu hanya untuk menyakitkan hati Tun Mahathir atau kerana keyakinan terhadap Presiden PKR itu atau sememangnya ada perjanjian sulit di belakang tabir antara kedua-dua pihak.
Yang peliknya, sementara mereka ghairah melonjakkan nama Anwar itu, mengapakah tidak pernah kedengaran ada pemimpin UMNO mahu Zahid Hamidi sebagai Perdana Menteri?

 Tetapi, jika benar UMNO mahukan Anwar cepat-cepat jadi Perdana Menteri, mengapa tidak parti itu saja yang menawarkan satu kerusi Parlimen paling selesa dan selamat untuk ditandingi oleh Presiden PKR dalam waktu terdekat ini?

 Kenapa takut untuk mengorbankan satu kerusi demi Anwar, sedangkan beria-ia mahu beliau cepat-cepat jadi Perdana Menteri?
(ShahbudinHusin 18/08/2018)

0

0

votes
Article Rating
Kongsikan artikel ini


MALANG SEORANG BEKAS PRESIDEN…..

 Najib Razak mencatat satu sejarah yang tidak pernah berlaku kepada mana-mana bekas Presiden UMNO sebelum ini.

 Hanya selepas 100 hari UMNO hilang kuasa yang punca utamanya adalah skandal 1MDB yang terkait secara langsung dengannya, bekas Perdana Menteri itu dilaporkan akan diminta “berehat” daripada mencampuri sebarang urusan berkaitan parti itu.

 Ini berikutan ramai pemimpin UMNO sudah bersuara menyatakan kehadirannya terus bersama parti itu akan menghalang kepimpinan baru melaksanakan perubahan, selain beliau juga dianggap beban yang merumitkan lagi usaha mengembalikan semula sokongan rakyat.

 Ada juga pemimpin UMNO yang menganggap Najib sudah jadi sejarah, justeru beliau diminta tidak perlu sibuk-sibuk lagi dengan hal ehwal parti yang pernah kecundang ditangannya.

 Tindakan meminta seorang bekas Presiden UMNO untuk “berehat”  daripada mencampuri urusan UMNO tidak pernah berlaku kepada sesiapa sebelum ini dan Najib merupakan yang pertama dikenakan peraturan tersebut.
Sudahlah hilang kuasa, berdepan kes di mahkamah dan menghadapi kecaman awam berikutan penemuan wang tunai, barang kemas serta beg tangan mewah yang dianggarkan bernilai RM1.1 bilion di kediamannya, Najib kini seakan-akan dipinggirkan pula oleh kepimpinan UMNO sedia ada yang ingin menjauhkan diri daripadanya.

 Malang sungguh nasib seorang bekas Presiden UMNO dan bekas Perdana Menteri yang bernama Najib Razak ini!!

 Dengan peraturan baru ini, Najib dengan sendirinya tidak akan dialu-alukan untuk turun berkempen dalam pilihanraya kecil Seri Setia dan Balakong sebagaimana yang yang dilakukannya di Sungai Kandis sebelum ini.

 Meskipun UMNO tidak bertanding dalam kedua-dua pilihanraya kecil itu, apabila UMNO menguatkuasakan ketetapan  “merehatkan” Najib, maka sudah tentu Pas dan MCA yang bertanding di Seri Setia dan Balakong juga tidak mengalu-alukan kehadiran bekas Perdana Menteri itu.

 Sebelum ini,  Najib juga mencipta sejarah sebagai satu-satunya bekas Presiden UMNO yang pernah didakwa di mahkamah selepas tidak lagi memegang jawatan itu.

 Semua bekas presiden UMNO selama ini bukan saja tidak pernah didakwa di mahkamah, bahkan mereka menerima penghormatan yang tinggi sebaik saja bersara.

 Tetapi, Najib barangkali akan menghabiskan banyak masanya di mahkamah untuk membela diri atas pertuduhan yang akan dihadapinya.

 Setakat ini tujuh pertuduhan sudah dikenakan kepadanya dan mungkin lebih banyak pendakwaan lagi sedang menunggunya selepas ini.
Jika pendakwaan di mahkamah itu berakhir dengan hukuman penjara, Najib sekali lagi akan mencipta sejarah sebagai bekas Presiden UMNO yang pertama menerima hukuman tersebut.

 Selain itu, jika mahu dikira sebagai sejarah ketika memegang jawatan dalam kerajaan pula, Najib juga satu-satunya Perdana Menteri yang pernah ada wang sebanyak RM2,600 juta atau mungkin lebih dalam akaun bank peribadinya.

 Ketika ada jawatan atau selepas hilang jawatan, Najib nampaknya sentiasa ada sejarah yang diciptanya.
(ShahbudinHusin 18/08/2018).

0

0

votes
Article Rating
Kongsikan artikel ini


UMNO TIADA LAGI MASA DEPAN, ELOK JUGA KJ KELUAR DENGAN SEGERA!!!

 Hanya kerana menyatakan rasa tidak setujunya dengan kerjasama UMNO dan Pas dalam pilihanraya kecil Seri Setia serta menyokong usaha kerajaan Pakatan Harapan untuk menyiasat semula skandal 1MDB agar parti tidak terus mengusung “bangkai bernyawa”, Khairy Jamaluddin disarankan agar segera keluar UMNO dan menyertai PKR atau DAP.

 Dalam hal ini, ternyata yang mereka rapat atau pernah bekerja dengan Najib Razak masih tidak mahu menerima hakikat kalahnya UMNO dalam pilihanraya umum lalu adalah kerana skandal 1MDB.

 Di mana salahnya KJ bercakap mahukan kebenaran mengenai 1MDB serta mengkritik kerjasama UMNO dan Pas?
Apakah sejak kalah ini UMNO makin tertutup dan langsung tidak boleh meraikan perbezaan pendapat?

 Bagaimanapun, oleh kerana dalam tempih 100 hari yang sudah berlalu menunjukkan UMNO masih tidak berubah, malah bertambah rasis, ditambah mungkin menjadi mirip seperti Pas dengan turut menjual agama untuk harga politik dunia setelah bekerjasama dengan parti itu, sebenarnya ada baiknya juga KJ memikirkan semua kedudukannya dalam UMNO.

 Tiada makna lagi beliau kekal bersama parti itu kerana nilai perjuangannya sudah berbeza. Melayu bandar, mereka yang berpendidikan, kelas menengah dan orang muda, realitinya semakin menjauhi UMNO.

 Setelah kalah pada 9 Mei lalu, hakikatnya terlalu sukar untuk UMNO bangkit semula.

 Ramai yang percaya, tiga kali pilihanraya umum lagi pun belum tentu UMNO mampu bangkit semula untuk kembali berkuasa.

 Jadi, untuk apa KJ harus membuang masa selama selama 15 tahun sebagai  pembangkang yang tidak cerdik dan tidak membina?

 Bukankah lebih baik menyertai parti kerajaan dan membina semula karier politiknya di landasan yang baru?
PKR ada, DAP ada, malah Bersatu ada Amanah pun sentiasa terbuka.

 KJ, tinggalkan saja UMNO dan menyeberanglah ke sebelah sini dengan segera!!
(ShahbudinHusin 19/08/2018)

0

0

votes
Article Rating
Kongsikan artikel ini


SEDIAKAH NAJIB MEMBERITAHU DI MANA JHO LOW BERADA? ATAU BELIAU AKAN
MENJAWABNYA TAK TAHU?

 Setelah sebelum ini ditekan agar menjarakkan diri daripada UMNO dan kemudian dianggap beban kepada parti itu dalam usahanya mengembalikan semula sokongan rakyat, Najib Razak kini berdepan satu lagi desakan baru.

 Kali ini beliau digesa berkongsi maklumat dengan pihak berkuasa tentang di mana beradanya Jho Low menyembunyikan diri ketika ini.

 Gesaan terbaru ini disuarakan oleh Naib Presiden UMNO, Khaled Nordin  yang mahu Najib berbuat demikian bagi menyelesaikan  dan mencari kebenaran berhubung skandal 1MDB.

 “Sekiranya Najib mengetahui dan mempunyai maklumat tentang Jho Low, sudah pastilah ia menjadi tanggungjawab beliau untuk berkongsi maklumat itu dengan pihak berkuasa,” kata Khaled lagi.
Jho Low yang dicari pihak berkuasa dipercayai sedang bersembunyi di China dan penyiasatan keatasnya adalah amat penting untuk merungkai kebenaran skandal mega itu.

 Ikut logiknya, besar kebarangkalian Najib dan keluarganya tahu di mana Jho Low berada  atau tidak mustahil beliau dan ahli keluarganya ada sekali-sekali berkomunikasi dengan jutawan playboy itu.

 Ini kerana, sebagaimana yang diketahui umum, bukan saja Najib yang ada hubungan rapat dengan Jho Low, tetapi juga anak tirinya, Riza Aziz serta Rosmah Mansor.

 Rasanya mustahil hubungan mereka terputus terus dengan Jho Low.

 Cuma, sediakah Najib berkongsi maklumat atau memberitahu pihak berkuasa di mana Jho Low berada jika beliau mengetahuinya?

 Ataukah Najib akan memberi jawapan seperti biasa – saya tak tahu!
(ShahbudinHusin 19/08/2018)

0

0

votes
Article Rating
Kongsikan artikel ini


SELEPAS ANWAR SAHKAN TIADA KOMPLOT, UNTUK APA LAGI RAFIZI BERTANDING
LAWAN AZMIN?

 Tahniah dan syabas kepada Anwar Ibrahim kerana dilaporkan telah menegur Ahli Parlimen Kapar, Abdullah Sani Abdullah Hamid berhubung dakwaan kononnya wujud komplot yang didalangi oleh Tun Daim Zainuddin untuk menghalangnya daripada menjadi Perdana Menteri.

 Anwar berkata dakwaan itu adalah tidak benar kerana tiada sebarang percubaan ke arah itu sebagaimana yang didakwa oleh Abdullah Sani.
Sehubungan itu, beliau juga telah meminta Abdullah Sani agar membuat pembetulan berhubung apa yang pernah didakwanya itu.

 “Saya tidak ada masalah dengan Tun Mahathir Mohamad, jadi saya nasihatkan dia agar buat pembetulan, terutama supaya ia tidak terus menular,” kata Anwar lagi.

 Selain banyak pihak mahu Anwar berbuat sesuatu menghentikan keceluparan Abdulah Sani, blog ini dalam laporannya pada 17 Ogos lalu juga meminta Presiden PKR itu mengambil tindakan yang sama.
Ini kerana dakwaan yang dibuat oleh Ahli Parlimen Kapar itu, kiranya dibiarkan berterusan, apalagi jika tidak benar, adalah sesuatu yang tidak baik kepada PKR, Pakatan Harapan dan juga perpaduan dalam kerajaan pimpinan Tun Mahathir.

 Namun, dengan Anwar sendiri mengesahkan tiada sebarang komplot untuk menghalangnya daripada menjadi Perdana Menteri serta mahu dakwaan berhubung perkara itu diperbetulkan, logiknya tiada keperluan lagi bagi Rafizi Ramli meneruskan percubaannya mahu menjatuhkan Azmin Ali daripada jawatan Timbalan Presiden PKR dalam pemilihan kali ini.
Dengan Rafizi bertanding jawatan itu berdasarkan asas perjuangan utamanya untuk memastikan Presiden PKR itu dapat jadi Perdana Menteri, pengesahan tiada komplot oleh Anwar itu secara automatiknya menjadikan hasrat bekas Ahli Parlimen Pandan itu tidak lagi relevan.

 Bolehkah juga mulai sekarang Anwar menyatakan sokongannya terhadap Azmin yang telah terbukti kesetiaannya sejak dulu lagi, kalau pun beliau tidak mampu menggesa Rafizi menarik diri daripada bertanding?
(ShahbudinHusin 20/08/2018).

0

0

votes
Article Rating
Kongsikan artikel ini


TUN MAHATHIR MENYATUKAN CINTA PAS DAN UMNO?

 Setelah bertahun-tahun bermusuhan, termasuk mencemuh dengan label kafir dan parti ajaran sesat serta memekik lolong mengata sesama sendiri di pentas-pentas ceramah, UMNO dan Pas kini nampaknya sudah pun menemui titik pertemuan untuk kembali menjadi rakan sejati.

 Sesetengah pihak pula mengibaratkan hubungan UMNO dan Pas sekarang ini ibarat pasangan lanjut usia yang tiba-tiba teringin untuk berkahwin semula.

 Tidaklah menjadi kesalahan untuk perkahwinan itu, cuma yang diharapkan biarlah ia berkekalan sampai bila-bila.

 Malah, diharapkan juga agar sesama mereka tidak lagi mengungkit-ungkit perkara lama, terutama berkaitan label kafir dan ajaran sesat yang pernah dilemparkan sebelum ini.

 Janganlah hanya kerana gagal di Seri Setia nanti, perkahwinan yang dibina akan jadi berantakan, mula menyalahkan sesama sendiri dan akhirnya bercerai begitu saja.

 Atau janganlah pula jika ada pilihanraya kecil di Kelantan dan Terengganu selepas ini, Pas dan UMNO mula bercakaran dengan tujuan tujuan untuk memonopoli hak bertanding, yang jika persefahaman gagal dicapai, sudahnya berpisah adalah jalan penyelesaian terakhir.

 Kekalkanlah perkahwinan kali ini sampai bila-bila. Malu juga perkahwinan kali ini tidak kekal, apatah lagi kepada masyarakat apabila mengenangkan Pas sebenarnya merupakan satu-satunya pihak yang pernah berkahwin dengan hampir  semua parti utama  di negara ini.

 Dengan UMNO, Semangat 46, PKR, DAP dan beberapa parti lain semua sudah pernah dikahwini oleh Pas. Perkahwinan dengan UMNO ini adalah kali kedua buat Pas. Dengan Bersatu juga pernah cuba mahu berkahwin, cuma tidak menjadi kenyataan saja.

 Di waktu yang sama, melalui perkahwinan dengan UMNO ini, Pas juga sudah pun menerima baik kehadiran MCA dan MIC, meskipun kedua-dua parti itu pernah terbukti turut menolak hudud dan RUU355.

 Tetapi, kata Hadi Awang, berbeza dengan DAP, meskipun MCA dan MIC juga menentang hudud, tetapi mereka tidak pernah memusuhi Pas.

 Ohhhhhhhhh…..rupa-rupanya bagi Hadi tidak mengapa bagi sesiapa untuk menentang hudud, asal saja jangan memusuhi Pas.
Apakah ini bermakna Pas itu lebih besar berbanding Islam?

 Apakah kenyataan Hadi itu bermakna Pas hanya sebuah parti politik untuk mengejar kuasa semata-mata dan bukannya parti politik untuk memperjuangkan Islam yang hakiki?

 Apa pun muslihatnya di sebalik perkahwinan semula Pas dengan UMNO ini, kedua-dua parti patut berterima kasih kepada Tun Mahathir Mohamad kerana kembalinya semula beliau ke arena politik dan menjadi Perdana Menteri buat kali kedualah yang menyumbang ke arah penyatuan tersebut.

 Tanpa keberadaan Tun Mahathir di tempatnya sekarang, Pas dan UMNO mungkin masih lagi berstatus “kekasih gelap” atau barangkali terus bercakaran seperti dulu.

 Sebelum ini dan sewaktu UMNO berkuasa, meskipun Hadi Awang dan Najib dilihat mempunyai hubungan baik, termasuk adanya dakwaan keakraban mereka disebabkan faktor wang, tetapi laluan ke arah perkahwinan tidak pernah dibincangkan.

 Sebaliknya, Pas hanya mahu bekerjasama dengan hal-hal tertentu dan selebihnya kekal sebagai “kekasih gelap”  atas kepercayaan bahawa pertandingan tiga penjuru bukan saja akan memberi kelebihan kepada UMNO untuk mengekalkan kuasa, malah juga dikata mampu menjadikan parti itu sebagai “king maker” yang sudah tentu ada harganya yang tertentu.

 Bagaimanapun, setelah UMNO hilang kuasa, Najib tercampak tanpa kuasa dan Tun Mahathir berjaya menjadi Perdana Menteri buat kali kedua, Pas langsung tergerak hati untuk melangsungkan perkahwinan dengan UMNO yang langkah awalnya sudah pun dibuktikan di Sungai Kandis dan Seri Setia.

 Di Balakong juga, Pas sanggup memberikan sokongan terbuka kepada MCA dan sudah melupakan penentangan parti Cina itu terhadap hudud dan RUU355.

 Dalam erti kata lain, apabila Pas sanggup berkahwin dengan UMNO setelah parti itu tiada kuasa dan Najib pula bukan lagi Perdana Menteri, di dalam hati Pas, yang sebenarnya paling disayanginya dan ingin dikembalikan martabatnya ke puncak kuasa semula bukanlah Najib atau mana-mana pemimpin, tetapi UMNO itu sendiri.

 Kasih sayang Pas sebenarnya adalah mutlak kepada UMNO.

 Namun, kerana adanya Tun Mahathirlah maka penyatuan Pas dan UMNO itu boleh berlaku.
(ShahbudinHusin 20/08/2018)

0

0

votes
Article Rating
Kongsikan artikel ini


ANWAR MENZIARAHI MUHYIDDIN

 Anwar Ibrahim yang kini dalam proses pemulihan setelah menjalani pembedahan di Turki baru-baru ini sempat meluangkan masa menziarahi Menteri Dalam Negeri, Muhyiddin Yassin yang turut sedang dalam proses pemulihan selepas menjalani pembedahan di bahagian pankreasnya.
Kedua-dua mereka kelihatan cukup gembira dan ceria dalam pertemuan itu, apalagi ia diadakan dalam semangat Hari Raya Korban yang akan disambut esok.

 Apa pun, didoakan kedua-duanya, Presiden PKR dan Presiden Bersatu ini agar cepat pulih seperti sediakala dan dapat meneruskan khidmat bakti kepada masyarakat dan negara.
(ShahbudinHusin 21/08/2018)

0

0

votes
Article Rating
Kongsikan artikel ini


PAS BAKAL MASUK BN?

 Selepas menjalin persefahaman dengan UMNO dalam pilihanraya kecil iaitu Sungai Kandis dan sekarang di Seri Setia, Pas kemudiannya  turut mengorak langkah untuk berbaik sama dengan MCA dan juga MIC.

 Dalam pilihanraya kecil Balakong di mana MCA bertanding yang tarikh pengundiannya serentak dengan Seri Setia, PAS secara terbuka menyatakan sokongannya kepada calon parti itu.

 Dengan MIC, barisan kepimpinan Pas yang diketuai Hadi Awang pula telah mengadakan perbincangan rasmi dengan kepimpinan baru parti tersebut dan kedua-duanya sepakat menyatakan kesediaan untuk saling bekerjasama.

 Bermakna, jika selepas ini ada pilihanraya kecil yang yang kouta bertandingnya dimiliki oleh MIC, Pas tiada masalah lagi untuk turut menyatakan sokongannya terbuka kepada calon parti itu, sama seperti yang dilakukannya kepada MCA di Balakong.

 Secara kebetulan, ketiga-tiga parti yang Pas sudah bekerjasama, menyatakan sokongan terbuka dan dekati itu ialah saki-saki yang masih tinggal dalam BN sekarang ini.

 Sebelum PRU14, BN ada 13 parti komponen di dalamnya, tetapi sebaik ia hilang kuasa, satu demi satu meninggalkannya hingga yang masih setia ketika ini hanyalah UMNO, MCA dan MIC saja.

 Adakah dengan berbaik-baik dengan ketiga-tiga parti itu merupakan petunjuk bahawa Pas akan menyertai BN?

 Apakah ia mustahil?

 Tidak ada yang mustahil dalam politik selagi yang masing-masing kejar ialah kuasa kerana dalam keinginan untuk mengejar kuasa, mereka boleh berpakat dengan sesiapa saja.

 Malah, akan sentiasa ada dalil, nas atau bakal dicari hadis-hadis tertentu untuk menghalalkan apa yang mahu dilakukan itu.

 Itulah seronoknya bermain politik yang nikmatnya tidak kedapatan jika sekadar menubuhkan persatuan, NGO atau sekadar sembang-sembang politik di kedai kopi.

 Tidak kira apa anutan sekali pun parti politik yang terlibat, baik Islam, nasionalis atau apa saja, hukum politiknya adalah sama iaitu kuasa dan demi kuasa, semua perkara jadi boleh belaka.

 Di sudut yang lain, sebenarnya juga menyertai BN juga adalah satu-satunya pilihan jika benar Pas mahu menguatkan kedudukan pembangkang selepas era tumbangnya BN pada pilihanraya 9 Mei lalu.

 Ini kerana jika Pas terus sendirian dan bertanding atas logonya sendiri, meskipun sekiranya ada persefahaman dengan UMNO, MCA dan MIC atau dengan BN itu sekali pun, keberangkalian terus wujudnya kekeliruan di kalangan pengundi adalah tidak dapat dielakkan.

 Lagi pula, jika masih Pas bertanding dengan logo sendiri dan UMNO, MCA serta MIC pula terus menggunakan simbol dacing, ia tidak akan mampu meresahkan, jauh sekali menggerunkan Pakatan Harapan yang kini sudah mula bertanding atas simbol sendiri iaitu HAR🔺PAN.

 Lulusnya pendaftaran Pakatan Harapan untuk gabungan itu bersaing secara rasmi dengan BN adalah langkah terbaik ke arah kematangan dan membawa politik negara menuju sistem dua parti yang sebenarnya mampu membawa lebih kebaikan kepada rakyat.
Bersendirian, mewujudkan blok ketiga atau terus dengan Gagasan Sejahtera adalah adalah langkah yang tidak lagi relevan bagi Pas.

 Maka, untuk menjayakan sistem dua parti dalam negara ini serta memungkinkan untuk memberi cabaran kepada Pakatan Harapan, Pas tiada pilihan lain selain menyertai BN dan berhenti daripada terus bertanding atas logo bulan.
(ShahbudinHusin 21/08/2018)

0

0

votes
Article Rating
Kongsikan artikel ini


ADAKAH KESALAHAN IMIGRESEN MUSA AMAN HENDAK DIDIAMKAN SAJA?

 Bekas Ketua Menteri Sabah, Musa Aman yang menghilangkan diri sejak Mei lalu akhirnya kembali ke tanahair semalam.

 Beliau disahkan berada di London untuk mendapat rawatan kesihatan di sana dan kemudian dirujuk ke sebuah hospital di Singapura yang mana dilaporkan telah menyimpan rekod kesihatannya sejak 30 tahun lalu.

 Daripada Singapura, beliau kembali ke Malaysia melalui Lapangan Terbang Sultan Abdul Aziz Shah di Subang dan terus dimasukkan ke sebuah hospital di situ.

 Ketua Pengarah Imigresen,  Mustafar Ali mengesahkan kembalinya Musa Aman ke dalam negara semalam adalah tanpa memerlukannya hadir di kaunter pemeriksaan imigresen berikutan masalah kesihatan yang dihadapinya.

 Bagaimanapun, kata Mustafar lagi, ketibaan Musa Aman telah dimaklumkan kepada pihak polis dan SPRM untuk tindakan selanjutnya.
Musa Aman sebelum ini dilapor melarikan diri ke London pada 17 Mei lalu berikutan krisis perlantikan Ketua Menteri Sabah yang menyaksikan beliau hanya memegang jawatan itu selama beberapa hari sebelum diambil alih oleh Shafie Apdal.

 Beliau dikehendaki polis berhubung ugutan jenayah terhadap Yang Dipertuan Negeri Sabah, selain disiasat SPRM berkaitan dakwaan menyogok beberapa Adun negeri itu.

 Berhubung tindakan Musa Aman melarikan diri ke London itu, Mustafar Ali pada 27 Mei lalu mendakwa, bekas Ketua Menteri Sabah itu didapati tidak mengikut sistem dan undang-undang Jabatan Imigresen bagi urusan keluar masuk negara jika benar beliau telah berada di luar negara.

 Kata beliau, tiada rekod menunjukkan Musa Aman keluar meninggalkan negara dalam tempoh terdekat ini dan kali terakhir pasport diplomatiknya digunakan ialah pada 10 April lalu.

 Kata Mustafar lagi, jika Musa Aman meninggalkan negara tanpa melalui pintu yang diwartakan, perbuatan itu adalah suatu kesalahan di bawah Seksyen 5 Akta Imigresen, manakala kalau gagal mengemukakan pasport untuk meninggalkan Malaysia pula, ia merupakan kesalahan di bawah Seksyen 2 Akta Imigresen.

 Sekarang Musa Aman sudah kembali ke tanahair, tetapi bagaimana beliau meninggalkan negara ini tetap merupakan suatu misteri.

 Malah beliau disahkan pergi ke London dan kemudian ke Singapura sebelum kembali semula ke dalam negara.
Meskipun Musa Aman ketika ini dilaporkan berdepan masalah kesihatan, apakah kesalahannya meninggalkan negara secara misteri itu harus didiamkan saja?

 Kenapa Jabatan Imigresen hanya memaklumkan kepada pihak polis dan SPRM saja tentang tibanya Musa Aman ke dalam negara, tetapi mengapa tidak bercakap langsung tentang kesalahannya di bawah Seksyen 5 dan Seksyen 2 Akta Imigresen?

 Apakah kesalahannya melanggar undang-undang Imigresen hendak didiamkan begitu saja?

 Mustafar….beritahulah kepada kami rakyat jelata selaku pembayar cukai mengenai bagaimana Musa Aman meninggalkan negara sebelum ini?
(ShahbudinHusin 22/08/2018)

0

0

votes
Article Rating
Kongsikan artikel ini


SALAM AIDIL ADHA

Selamat Hari Raya Aidil Adha diucapkan kepada semua pembaca blog ini, khususnya yang beragama Islam, tidak kira di mana juga mereka berada.

 Selain disambut kerana terkait dengan ibadah haji di Mekah yang juga merupakan rukun Islam kelima, Hari Raya Aidil Adha turut dikenali sebagai Hari Raya Korban.

 Ia adalah sempena memperingati pengorbanan Nabi Ibrahim terhadap anaknya, Nabi Ismail dalam mentaati perintah Allah.

 Bagi yang berkemampuan, menunaikan ibadah haji dan melakukan korban dengan menyembelih binatang ternakan serta kemudian bersedekah dengannya adalah sesuatu yang sangat dituntut dalam Islam.

 Tetapi, bagi yang belum atau tidak berkemampuan, sentiasa mentaati perintah Allah serta melakukan pengorbanan dengan berusaha melakukan yang terbaik demi kehidupan di dunia dan akhirrat sambil selalu menyembelih segala sifat buruk dalam diri sendiri, ia adalah juga langkah yang amat terpuji.

 Semoga Hari Raya Haji atau Hari Raya Korban ini bertandang lagi menemui kita pada tahun-tahun seterusnya dan di waktu yang sama juga, kita terus menjadi manusia dan rakyat yang terbaik di sisi Tuhan.
Salam Aidil Adha dan Maaf Zahir Batin.
(ShahbudinHusin 22/08/2018)

0

0

votes
Article Rating
Kongsikan artikel ini


PENJELASAN TENTANG TUN MAHATHIR DIKATAKAN TERJATUH DI MASJID MEGARA

 Tular di media sosial dimainkan oleh pihak tidak bertanggungjawab bahawa YAB Perdana Menteri telah terjatuh di Masjid Negara setelah selesai solat sunat Aidiladha semalam.

 Untuk makluman semua, saya terpanggil untuk memberi penjelasan kerana saya bersolat di sebelah beliau. Kami bersama sejak awal hingga akhir solat dan khutbah Aidiladha.

 Beliau kepenatan setelah baru pulang dari lawatan kerja ke negara China pada jam 9pm malam sebelumnya. Jadual lawatan kerja di China sangat padat.

 Namun sebagai muslim yang taat kepada agamanya, beliau tetap bersemangat untuk hadir ke Masjid Negara untuk ibadah solat walaupun dalam kepenatan. Beliau seperti kita kenali sangat berdisiplin.

 Segalanya baik sahaja dari awal hingga ke akhirnya. Gambar yang diambil memberi persepsi yang kurang baik. Beliau tidak terjatuh atau tersungkur. Segalanya baik dari awal hingga pulang.

 Alhamdulillah beliau sihat  sejahtera. Semoga beliau sentiasa sihat dan di dalam lindungan Allah SWT.

 Terima Kasih,

 Dato’ Haji Marzuki Yahya
 Timbalan Menteri Luar Negeri.

0

0

votes
Article Rating
Kongsikan artikel ini


BERMAKNA MUSA AMAN SUDAH BOLEH DILOKAP PETANG INI……

Semalam dilaporkan bekas Ketua Menteri Sabah, Musa Aman telah ditangkap oleh pihak polis di hospital di Subang di mana beliau sedang menerima rawatan atas masalah kesihatan yang sedang dihadapinya.

 Bagaimanapun diberitakan perintah tahanan reman yang dipohon oleh pihak pilis telah ditolak oleh majistret.

 Hari ini pula dilaporkan beliau akan mengangkat sumpat sebagai Adun Sibuga di pejabat Speaker DUN Sabah, Syed Abas Syed Ali.

 Bermakna, jika sudah boleh hadir untuk majlis angkat sumpah petang ini, bererti Musa Aman juga tidaklah menghadapi masalah kesihatan yang serius lagi.

 Maka, langkah seterusnya ialah pihak polis harus  menangkap dan mengemukakan  semula permohonan tahanan reman terhadap bekas Ketua Menteri itu bagi disiasat atas dakwaan melakukan ugutan terhadap Yang Dipertuan Negeri Sabah.
Adakah petang ini selepas mengangkat sumpah sebagai Adun,  beliau akan ditangkap semula dan seterusnya dipohon perintah tahanan reman?

 Selain disiasat pihak polis, Aman turut berdepan siasatan oleh SPRM berhubung dakwaan menyogok Adun Sabah selepas pilihanraya umum 9 Mei lalu.
(ShahbudinHusin 24/08/2018)

0

0

votes
Article Rating
Kongsikan artikel ini


KERUSI PERDANA MENTERI MEMANG TERJAMIN UNTUK ANWAR, CUMA……

 Dalam satu perkembangan terbaru, Anwar Ibrahim meminta agar jangan dibangkitkan lagi cerita-cerita mengenai wujudnya konspirasi untuk menghalang beliau daripada menjadi Perdana Menteri menggantikan Tun Mahathir Mohamad.

 Anwar berkata demikian sebagai mengucapkan terima kasih kepada Ahli Parlimen Kapar, Abdullah Sani Abdul Hamid yang baru-baru ini memohon maaf kepada Tun Mahathir berhubung dakwaan yang pernah dibuatnya mengenai konspirasi itu.

 Sejujurnya isu mengenai Perdana Menteri ke-8 dan kedudukan Anwar sebagai pengganti Tun Mahathir tidak sepatutnya timbul sama sekali. Tidak ada isu sebenarnya mengenai perkara itu kerana Anwar sudah pun dipersetujui secara muktamad untuk mengambil alih jawatan tersebut daripada Tun Mahathir.

 Ia bukan saja dipersetujui antara Tun Mahathir dengan Anwar, malah juga antara PKR, DAP, Amanah dan juga Bersatu yang menganggotai Pakatan Harapan.

 Siapakah yang mampu membatalkan persetujuan tersebut?

 Dalam waktu yang sama, Tun Mahathir sendiri menunjukkan keikhlasan yang tinggi terhadap Anwar sebagai bakal penggantinya. Beliau bukan saja menyegerakan permohonan untuk pembebasan serta pengampuan bagi Anwar sebaik mengangkat sumpah sebagai Perdana Menteri, bahkan dalam proses pembentukan kabinet selepas kemenangan dalam pilihanraya umum lalu juga beliau turut beberapa kali mengadakan perbincangan dengan dengan Presiden PKR itu.
Memang dulu ketika dalam UMNO, Tun Mahathir pernah bertelingkah dengan Anwar, tetapi semua itu adalah sejarah lama yang tidak perlu diungkit lagi.

 Kedua-dua mereka bukan saja sudah berdamai, bahkan telah mencipta sejarah baru yang mencatatkan kemenangan bersejarah buat Pakatan Harapan.

 Tanpa Tun Mahathir, Pakatan Harapan tidak mungkin mampu mencapai kejayaan menumbangkan BN, tetapi tanpa kesediaan Anwar untuk memaafkan dan berdamai dengan Tun Mahathir, Pakatan Harapan juga tidak mungkin berupaya mencipta kejayaan bersejarah itu.

 Makna kata, Tun Mahathir dan Anwar ada peranan  dan sumbangan yang melekat di hati sanubari seluruh rakyat Malaysia dalam membebaskan negara ini yang pastinya keadaan akan terus bertambah buruk jika BN tidak berjaya ditumbangkan.

 Lebih daripada, dalam kabinet juga ada isteri Anwar sebagai Timbalan Perdana Menteri dan orang kanan kepada Tun Mahathir.

 Di luar kabinet pula, ada Majlis Presiden Pakatan Harapan yang mana selain ketua-ketua parti dalam gabungan itu menjadi anggotanya, Anwar sendiri turut dilantik sebagai Ketua Umumnya.

 Sebaik selesai proses pemilihan PKR nanti di mana Anwar akan disahkan sebagai Presiden PKR, tidak mustahil kedudukan Anwar juga akan diubah menjadi Presiden Pakatan Harapan untuk mengambil alih tempat Dr. Wan Azizah.

 Berdasarkan semua itu dan bagaimana Tun Mahathir sebenarnya cukup ikhlas untuk meletakkan Anwar sebagai pengantinya, tidak ada sesiapa, walau sebesar hama sekali pun, patut membenarkan terselitnya perasaan curiga mengenai proses pengggantian itu.

 Lagi pula, dalam usia 93 tahun dan sudah dua kali merasa menjadi Perdana Menteri serta tiada apa-apa lagi yang dimahu dikejarnya, Tun Mahathir pasti akan dikenang sepanjang zaman jika beliau berjaya melakukan proses peralihan kuasa kepada Anwar dengan aman dan tenteram pada kali ini.

 Anwar, dengan izin Tuhan, pasti akan menjadi Perdana Menteri akhirnya.

 Persoalannya cuma cepat atau lambat saja. Dalam hal ini, Anwar bukan saja harus bertoleransi kepada Tun Mahathir yang perlu menyelesaikan banyak perkara terlebih dahulu dan meletakkan negara dalam keadaan stabil sebelum penyerahan kuasa, bahkan beliau juga mesti bertimbang rasa kepada isterinya, Dr. Wan Azizah.

 Dr. Wan Azizah selama ini sanggup berkorban selama 20 dalam menghidupkan obor perjuangan Anwar bersama PKR dengan ketabahan serta kesabaran yang tiada tolok bandingnya jika dibandingkan dengan kebanyakan isteri-isteri pemimpin yang lain.

 Apabila Anwar mahu cepat jadi Perdana Menteri, beliau juga sebenarnya seperti menyuruh isterinya berhenti bersekali dengan Tun Mahathir. Sama ada Anwar menjadi Timbalan Perdana Menteri terlebih dahulu atau terus mengambil alih jawatan Perdana Menteri, dalam kedua-dua keadaan itu, Dr. Wan Azizah mesti meletakkan jawatannya sekali.

 Untuk itu, sebagai lelaki budiman, Anwar haruslah tidak terlalu tergesa-gesa dalam membersarakan isterinya sebagai Timbalan Perdana Menteri.

 Biarlah sekurang-kurangnya dua tahun atau sehingga tiga tahun di mana jika bersara pun ketika itu, Dr. Wan Azizah sudah layak menikmati pencen atas perkhidmatannya dalam kerajaan sebelum bertukar karier menjadi suri rumah dan pengiring kepada Anwar.

 Pokok persoalannya, tempat untuk Anwar sebagai Perdana Menteri ke-8 memang sudah terjamin, cuma beliau mesti banyak bersabar dan sedikit bertimbangrasa saja.

 Ada masalahkah untuk berbuat demikian, Pak Sheikh?
(ShahbudinHusin 24/08/2018)

0

0

votes
Article Rating
Kongsikan artikel ini


HISHAMMUDDIN MESTI SEGERA TAMPIL BERI PENJELASAN

Meskipun Menteri Pertahanan, Mohamad Sabu telah mengarahkan siasatan segera dijalankan, sekurang-kurangnya dua persoalan yang tentunya membingungkan kita semua jika benar laporan yang mengatakan tiga angggota khas tentera masih berkhidmat dengan bekas Menteri Pertahanan, Hishammuddin Hussein.

 Pertama, bagaimanakah pihak tentera masih membiarkan perkara itu terus berlaku sedangkan Hishammuddin bukan lagi seorang menteri selepas 9 Mei lalu?

 Siapakah yang meluluskan tiga anggota tentera itu untuk terus berkhidmat dengan Hishammuddin?

 Kedua, apakah Hishammuddin sendiri tiada perasaan malu dengan terus menggunakan khidmat tiga anggota tentera berkenaan, walhal beliau sedar kedudukannya bukan lagi sebagai Menteri Pertahanan sejak kekalahan BN dalam PRU14 lalu?

 Atas dasar apakah beliau mahu terus tiga anggota tentera itu berkhidmat dengannya?

 Portal Malaysiakini sebelum ini mendedahkan tiga anggota tentera – dua daripadanya adalah anggota Pasukan Khas Laut (Paskal) dan seorang komando masih menjadi pengiring kepada Hishammuddin walaupun setelah tidak lagi menjadi Menteri Pertahanan.
Ketiga-tiga anggota tentera berkenaan dilaporkan menerima dua gaji, satu daripada Angkatan Tentera Malaysia dan satu lagi daripada Hishammuddin sendiri.

 Sebaik laporan mengenai perkara itu didedahkan, Mohamad Sabu segera mengarahkan siasatan dijalankan memberi jaminan bahawa tindakan akan diambil jika terdapat sebarang perlanggaran terhadap peraturan dan amalan sedia ada.

 Tetapi, apa pun persoalannya dan sama ada benar atau tidak pendedahan mengenai khidmat tiga anggota tentera itu, Hishammuddin adalah paling bertanggungjawab untuk segera tampil memberi penjelasan kepada masyarakat umum.

 Di mana pun beliau berada ketika ini, di dalam negara atau di luar negara, penjelasan segera daripadanya adalah amat diperlu dan paling ditunggu-tunggu untuk merungkai hal sebenar mengenai khidmat tiga anggota tentera itu.
(ShahbudinHusin 25/08/2018)

0

0

votes
Article Rating
Kongsikan artikel ini


PENJELASAN HISHAMMUDDIN TAK MEYAKINKAN, MALAH SEPERTI MEMPERBODOHKAN
ORANGRAMAI

 Selepas beberapa jam didedahkan tentang tiga anggota tentera masih berkhidmat dengannya dan Menteri Pertahanan, Mohamad Sabu turut memberi respon dengan mengarahkan siasatan segera dijalankan, Hishammuddin Hussein akhirnya tampil memberi penjelasan mengenai perkara tersebut.

 Melalui laman twitternya, bekas Menteri Pertahanan itu menjelaskan, perkhidmatan tiga anggota tentera berkenaan hanyalah untuk sementara waktu saja.

 Katanya, tiga anggota tentera itu sudah lama berkhidmat dengan beliau dan mereka juga mempunyai hubungan yang rapat dengan keluarganya.

 Begitu pun, kata Hishammudin lagi, beliau telah menawarkan ketiga-tiga anggota tentera itu untuk bekerja dengannya di mana jika mereka  bersetuju menerimanya,  mereka perlu berhenti dari Angkatan Tentera dengan serta-merta.
Melihat kepada jawapan atau penjelasan Hishammuddin ini, jelas sekali bahawa ia langsung tidak meyakinkan, malah seperti cuba “memperbodohkan” orangramai.

 Di mana logiknya beliau mengatakan ketiga-tiga anggota tentera itu berkhidmat dengannya hanya untuk sementara waktu?

 Bukankah sekarang sudah lebih daripada 100 hari beliau bukan lagi menjadi Menteri Pertahanan?

 Bolehkah dipanggil sementara waktu jika sudah melebihi tiga bulan lamanya?

 Berapa lamakah tempoh sementara waktu yang diperlukan oleh sepupu Najib Razak itu untuk terus menggunakan khidmat tiga anggota tentera berkenaan?

 Tidakkah sebaik saja hilang jawatan sebagai Menteri Pertahanan, khidmat pengiring tentera itu seharusnya ditamatkan seiring dengannya?

 Siapakah yang memberi kebenaran kepada tiga anggota tentera itu untuk terus berkhidmat dengan Hishammuddin?

 Selain itu, alasan Hishammuddin bahawa ketiga-tiga anggota tentera itu rapat dengan keluarganya lalu terus dikekalkan berkhidmat dengannya langsung tidak boleh diterima oleh logik akal yang waras.

 Kenapa dicampur-adukkan soal keluarga dengan khidmat pengiringnya yang merupakan daripada anggota tetap tentera?
Lebih memualkan lagi ialah kenyataan Hishammuddin bahawa ketiga-tiga anggota tentera itu sudah ditawarkan pekerjaan dengannya di mana jika setuju menerimanya, mereka mesti berhenti daripada Angkatan Tentera dengan serta-merta.

 Kenapa baru sekarang mereka ditawarkan pekerjaan?

 Mengapa tidak mereka ditawarkan pekerjaan setelah beberapa hari selepas 9 Mei lalu iaitu sebaik saja beliau bukan lagi memegang jawatan Menteri Pertahanan?

 Mengapa, hanya setelah didedahkan media, baru berbangkit soal ditawarkan pekerjaan itu?

 Bagaimana agaknya jika perkara ini tidak didedahkan media?

 Adakah ketiga-tiga anggota tentera itu akan terus berkhidmat dengan Hishammuddin  buat selama-lamanya tetapi tetap dikatakan hanya untuk sementara waktu saja?
(ShahbudinHusin 25/08/2018)

0

0

votes
Article Rating
Kongsikan artikel ini


SIASATAN 1MDB SEMAKIN MENUNJUKKAN TANDA POSITIF

 Kerajaan jelas memperlihatkan sikap yang semakin serius hari demi hari  dalam mengambil tindakan berhubung siasatan skandal 1MDB.

 Semua ini selaras dengan keinginan rakyat yang memberi undi kepada kemenangan Pakatan Harapan dalam pilihanraya umum lalu ialah untuk melihat semua yang terlibat dalam skandal itu dapat dibawa ke muka pengadilan.

 Selain lapan pertuduhan jenayah telah dikemukakan keatas Jho Low dan bapanya di mahkamah Putrajaya semalam, waran tangkap terhadap dua beranak itu juga turut dikeluarkan.
Waran tangkap itu bertujuan untuk membolehkan pihak polis bekerjasama dengan Interpol bagi menjejaki Jho Low dan bapanya yang dipercayai berada sama ada di China atau Dubai dan seterusnya  melakukan ekstradisi selepas  mereka berjaya ditangkap nanti.

 Diharap dengan langkah terbaru ini, dunia akan menjadi sempit bagi Jho Low, bapanya serta semua yang terkait dengan 1MDB.

 Najib Razak juga diharapkan tidak gelabah dengan tindakan terbaru kerajaan pimpinan Tun Mahathir Mohamad ini kerana yang mahu dicari hanyalah dan mengembalikan semula sebanyak mungkin wang rakyat yang telah dicuri.
Kepada rakyat Malaysia, kita semua hendaklah bersabar dan terus memberi sokongan kepada kerajaan dalam apa jua tindakan yang diambil berhubung perkara penyiasatan skandal 1MDB.

 Semoga, dengan sokongan kita semua, dalam tempoh 100 hari yang seterusnya Pakatan Harapan mentadbir negara ini,  bukan saja Jho Low dan bapanya dapat dijejaki dan dibawa balik untuk diadili, bahkan sedikit demi sedikit kebenaran hakiki tentang skandal 1MDB akan terungkai jua akhirnya.

 Selain itu, kapal Equanimity yang baru-baru ini diserahkan kepada kita oleh Indonesia dengan persetujuan Amerika Syarikat juga telah mendapat kebenaran mahkamah untuk dijual.

 Selepas ini, sebuah jet peribadi milik Jho Low yang sejak sekian lama tersadai di Singapura juga dalam proses untuk dibawa balik serta dijual sama.
Setidak-tidaknya, hasil jualan itu dapat juga dikembalikan kepada kantung kewangan negara yang sebelumnya digunakan untuk membayar segala hutang 1MDB.
Yang nyata, perkembangan ini menunjukkan perkembangan siasatan pihak berkuasa semakin menunjukkan hasil yang positif.

 Berdasarkan apa yang dilakukan kerajaan ini, kita tentunya semakin yakin bahawa orang jahat tidak akan selamanya lepas bebas dan tupai yang pandai melompat-lompat pun selalunya akan jatuh ke tanah akhirnya.
(ShahbudinHusin 25/08/2018)

0

0

votes
Article Rating
Kongsikan artikel ini


MASALAHNYA NAJIB MASIH LAGI BERSAMA UMNO…..

Dalam cubaan untuk mewajarkan hubungan Pas dengan UMNO dan Najib Razak, Hadi Awang berkata, parti itu juga pernah menerima Tun Mahathir Mohamad sebelum ini.

 Beliau mengimbas tindakan Pas menerima Tun Mahathir dan memberinya ruang berceramah atas pentas parti itu selepas dipecat daripada UMNO pada tahun 1969 dahulu.

 “Kita menerima dan tidak bersikap negatif dengan sesiapa,” tambah Presiden Pas itu lagi.

 Sebenarnya tindakan Pas bersabahat dan bekerjasama dengan pemimpin yang pernah dipecat atau keluar daripada UMNO bukanlah sesuatu yang menghairankan.

 Ini kerana selama bertahun-tahun perjuangan Pas ialah untuk mengalahkan UMNO, malah di suatu ketika mahu menggantikan parti itu sebagai pemerintah dan wadah perjuangan bagi orang-orang Melayu.

 Selain dengan Tun Mahathir, Pas juga pernah bekerjasama dengan Tengku Razaleigh Hamzah dan Anwar Ibrahim ketika kedua-dua pemimpin tersebut terpelanting kedudukannya daripada UMNO.

 Soalnya, kenapa bekerjasama dengan UMNO setelah parti itu hilang kuasa?

 Mengapa juga sedia menerima Najib ketika bekas Perdana Menteri itu masih lagi bersama dengan UMNO?

 Apakah perjuangan Pas sekarang untuk menyelamatkan UMNO dan bukan lagi untuk menggantikan UMNO?

 Dalam konteks yang lain, Pas juga seharusnya ada fokus lain yang lebih baik daripada berbaik-baik, bekerjasama dan dilihat seperti mahu menyelamatkan UMNO.

 Berbanding UMNO yang hanya ada Pahang dan Perlis untuk ditadbir, Pas sebaliknya mempunyai Kelantan dan Terengganu yang lebih baik kedudukannya untuk dibangun dan diberi perhatian sesuai dengan perjuangannya.

 Bukankah sebenarnya lebih menguntungkan jika Pas menjalin kerjasama lebih erat dengan Pakatan Harapan dan dalam masa yang sama dapat membangunkan Kelantan serta Terengganu dengan lebih berkesan lagi?

 Untuk apa berbaik-baik dengan UMNO yang sudah hilang kuasa dan Najib yang bakal ke penjara serta merisikokan Kelantan dan Terengganu yang mungkin nantinya terbiar tanpa pembangunan yang sewajarnya?

 Dalam jangka panjang pula, tidakkah juga Pas akan lebih baik masa depannya jika UMNO dibiarkan ‘mati’ begitu saja?

 Apa muslihat Pas yang seperti bersungguh-sungguh mahu memberi nyawa dan menghidupkan kembali UMNO ketika ini?

 Apakah ia kerana dendam Hadi Awang kepada Amanah?
(ShahbudinHusin 26/08/2018)

0

0

votes
Article Rating
Kongsikan artikel ini


MAT SABU MESTI PASTIKAN ADA YANG DIHUKUM DALAM KES HISHAMMUDDIN GUNA PENGIRING TENTERA

 Dalam reaksi awalnya sebelum ini berhubung pendedahan adanya tiga anggota tentera khas masih memberi khidmat kepada Hishammuddin Hussein, Menteri Pertahanan Mohamad Sabu telah mengarahkan agar siasatan dijalankan dengan segera.

 Katanya, tindakan sewajarnya juga akan diambil jika terbukti terdapat sebarang pelanggaran kepada peraturan serta amalan sedia ada.

 “Saya telah mengarahkan siasatan segera dibuat dan tindakan sewajarnya akan diambil jika terdapat sebarang perlanggaran terhadap peraturan dan amalan sedia ada,” kata Mat Sabu melalui laman Twitternya semalam.

 Dalam penjelasan Hishammuddin kemudiannya pula, beliau tidak menafikan kebenaran tentang pendedahan adanya tiga anggota tentera khas yang masih berkhidmat dengannya, tetapi mengatakan ia hanya untuk sementara waktu saja.

 Hishammuddin mengatakan beliau sudah menawarkan pekerjaaan kepada ketiga-tiga anggota tentera itu untuk terus berkhidmat dengannya di mana jika bersetuju dengan tawarannya, mereka hendaklah berhenti daripada Angkatan Tentera Malaysia dengan serta-merta.
Berdasarkan penjelasan bekas Menteri Pertahanan dan sepupu Najib Razak itu, beliau secara nyata mengakui ada  sesuatu yang tidak kena dalam perkhidmatan ketiga-tiga anggota tentera khas berkenaan dengannya.

 Persoalan paling utama ialah bagaimanakah tiga anggota tentera itu masih boleh terus berkhidmat dengan Hishammuddin sehingga sekarang?

 Apakah sebaik tidak lagi menjadi Menteri Pertahanan, Hishammuddin memang ada memohon untuk menggunakan secara sementara khidmat ketiga-tiga anggota tentera berkenaan?

 Siapakah di pihak Angkatan Tentera Malaysia yang meluluskan permohonan tersebut?

 Apakah dengan kelulusan menggunakan khidmat secara sementara itu, Hishammuddin kemudiannya terlupa atau buat-buat lupa tentang tempoh masa yang perlu dipatuhinya sehingga terlajak waktunya sampai sekarang?

 Mengapa pula setelah tempoh penggunaan tiga anggota tentera khas itu berlalu sampai sekarang, tetapi pihak Angkatan Tentera Malaysia masih lagi berdiam diri mengenainya?

 Bukankah Angkatan Tentera Malaysia selalu terikat dengan disiplin yang tinggi, termasuk berkaitan masa?

 Jadi, siapa yang bersalah dalam melanggar peraturan dan amalan sedia ada?

 Hishammuddin atau ada pihak tertentu dalam Angkatan Tentera Malaysia yang dalam hati mereka masih totok dengan UMNO dan BN?

 Jika Hishammuddin masih ada tiga anggota khas tentera berkhidmat dengannya, bagaimana dengan bekas-bekas Menteri Pertahanan sebelum ini?

 Lantaran itu, atas nama Malaysia Baru yang lebih telus dan lebih bertanggungjawab, Mat Sabu mesti meneruskan siasatan kes ini, meskipun setelah Hishammuddin tampil dengan penjelasannya.

 Siasatan pula wajib dilakukan secara menyeluruh dan jangan sesekali cuba melindungi sesiapa yang didapati curang dan durjana dalam hal
 ini.
(ShahbudinHusin 26/08/2018).

0

0

votes
Article Rating
Kongsikan artikel ini


ADAKAH RAFIZI SEDANG MENGHALANG ANWAR JADI PERDANA MENTERI?

 Baru beberapa hari lepas, Anwar Ibrahim mengingatkan agar jangan ada sesiapa lagi membangkitkan tentang konspirasi untuk menghalang beliau daripada menjadi Perdana Menteri, rupa-rupanya ia tetap dijadikan isu lagi.

 Walaupun kenyataan beliau itu adalah susulan permohonan maaf yang dibuat oleh Ahli Parlimen Kapar, Abdullah Sani Abdul Hamid kepada Tun Mahathir Mohamad, kefahaman umum ialah saranan Anwar itu tentulah juga ditujukan kepada semua pihak dan kepada sesiapa yang lain.

 Ia tidak terkhusus kepada Abdullah Sani saja agar jangan membangkitkannya lagi, walaupun beliau yang sebelum ini kerap mengutarakannya.

 Realitinya, dengan Anwar sendiri tidak mahu lagi lagi isu itu dibangkitkan, ia tentulah kerana beliau sedar isu konspirasi itu memang tidak wujud kerana kedudukan beliau sebagai bakal Perdana Menteri adalah merupakan persetujuan dan permuafakatan antara parti-parti dalam Pakatan Harapan.

 Selagi gabungan itu wujud dan PKR sendiri merupakan tunjangnya, adakah munasabah Anwar dapat dihalang daripada menjadi Perdana Menteri?
Sebab itu agak mengejutkan apabila Rafizi Ramli dalam kempennya untuk bertanding jawatan Timbalan Presiden PKR masih lagi terus membangkitkan perkara tersebut.

 Dalam usaha mempromosi dirinya, Rafizi meminta anggota PKR memilih seorang timbalan presiden PKR yang tidak bersaing dengan Anwar untuk menjadi Perdana Menteri.

 “Bukan kerja politik kita untuk menggulingkan kerjaya politik Anwar dan masa depannya,” kata beliau dalam suatu majlis kempen di Bayan Baru, Pulau Pinang.

 Jawatan Timbalan Presiden PKR kini disandang oleh Azmin Ali yang merupakan Menteri Hal Ehwal Ekonomi dan dalam pemilihan kali ini Rafizi adalah calon yang akan bersaing bagi jawatan itu.
Kenapa Rafizi masih membangkitkan lagi tentang isu konspirasi bagi jawatan Perdana Menteri?

 Apakah beliau masih mahu menyuapkan ke mulut ahli-ahli PKR tentang teori konspirasi bahawa Azmin mahu bersaing dengan Anwar?

 Benarkah Azmin sedang atau akan bersaing dengan Anwar jika beliau masih kekal sebagai sebagai Timbalan Presiden PKR?

 Adakah perkara itu boleh dipercayai oleh ahli-ahli PKR?

 Dalam hal ini, apakah Rafizi sebenarnya tiada modal kempen lain untuk bersaing atau untuk mengalahkan Azmin?

 Persoalan lain, mengapa Rafizi tidak mematuhi ingatan Anwar yang meminta agar tidak dibangkit lagi persoalan itu?
Untuk apa dibangkitkan lagi jika Anwar sendiri kelihatan yakin tiada apa-apa konspirasi untuk menghalangnya daripada menjadi Perdana Menteri?

 Apa yang sedang diusahakan Rafizi sebenarnya – beliau mahu Anwar jadi Perdana Menteri atau sedang menghalang jawatan Perdana Menteri itu jatuh kepada Anwar dengan cara supaya orangramai terus bercakap mengenai konspirasi itu atau lebih dahsyat, mungkin menyebabkan PKR jadi pecah akhirnya?
(ShahbudinHusin 27/08/2018).

0

0

votes
Article Rating
Kongsikan artikel ini


BENARKAH JOHARI ABDUL AKAN GANTI MUKHRIZ JIKA ANWAR JADI PERDANA
MENTERI?

 Saya terpanggil untuk mengulas laporan berita yang memetik kenyataan Yang Berhormat Dato’ Johari Abdul, Ahli Parlimen Sungai Petani, siaran portal berita Malaysiakini hari ini.

 Berita yang dirujuk ditulis oleh wartawan Susan Loone, bertajuk “I can do Wonders if Anwar Ibrahim is PM, says Johari Abdul “.

 Saya tafsir kenyataan ini seperti berikut :

 1. Terdapat gerakan untuk menyegerakan pelantikan Datuk Seri Anwar Ibrahim sebagai Perdana Menteri.

 2. Jika Datuk Seri Anwar Ibrahim jadi Perdana Menteri, maka akan berlaku rombakan Menteri Besar dan Exco dalam Kerajaan Pakatan Harapan Negeri Kedah.

 3. YB Dato’ Johari Abdul selaku Ahli Parlimen Sg Petani yang menawarkan kerusinya kepada Datuk Seri Anwar Ibrahim akan diberi imbuhan dengan melantik beliau sebagai Menteri Besar Kedah.

 Saya ingin mengingat Yang Berhormat Ahli Parlimen Sungai Petani yang juga Ahli Dewan Undangan Negeri Gurun akan adanya PERJANJIAN PAKATAN HARAPAN sebelum Pilihanraya Umum Ke-14 bahawa semua parti telah diagihkan negeri untuk dipimpin antara parti komponen Pakatan Harapan.

 Telahpun disepakati bahawa Kedah, Perlis, Perak dan Johor diberikan pada Parti Pribumi Bersatu Malaysia (BERSATU) manakala Parti Keadilan Rakyat (PKR) diberikan Selangor, Pahang dan Negeri Sembilan.

 Pulau Pinang, Wilayah Persekutuan dan Sarawak diserahkan kepada Democratic Action Party (DAP) manakala Parti Amanah Negara (Amanah) diberikan Kelantan, Terengganu dan Melaka.

 Perjanjian ini telah termeterai. Kenapa dengan tiba-tiba Yang Berhormat Ahli Parlimen Sungai Petani yang juga ADUN Gurun mahu merampas kerusi Menteri Besar Kedah dari BERSATU?

 Tidak wajar beliau membuat kenyataan sedemikian.

 Malah, paling mengejutkan beliau mengatakan beliau boleh buat “Wonders in Kedah”  (Melakukan Sesuatu Yang Menakjubkan di Kedah).

 “Apakah yang menakjubkan itu?”

 Kedah bukan negeri kaya seperti Selangor atau Pulau Pinang. Untuk bercakap memang mudah tetapi untuk laksana, amat sukar.

 Yang Amat Berhormat Dato’ Seri Mukhriz Mahathir, semasa dilantik kali pertama sebagai Menteri Besar pada tahun 2013 telah membuat rancangan yang rapi untuk membangun Negeri Kedah tapi malangnya beliau dipecat setelah dua tahun di jawatan itu.

 Sekarang beliau terpaksa menghidupkan semula rancangan untuk membangunkan Kedah dari awal  dengan pelbagai masalah dan cabaran yang perlu dihadapi.

 Saya amat berharap YB Dato’ Johari Abdul tidak akan mengambil kesempatan dari pelantikan Datuk Seri Anwar Ibrahim sebagai Perdana Menteri kelapan nanti seperti yang telahpun disepakati oleh pimpinan Pakatan Harapan untuk kepentingan peribadi tanpa mengendahkan sama sekali sentimen rakyat dan rakan-rakan dalam Pakatan Harapan.

 Saya juga ingin menasihati sahabat lama yang saya hormati. Hentikan polimik ini terutama semasa musim pertandingan dalam PKR. Ia tidak akan menguntungkan Pakatan Harapan.

 Marilah kita berkerjasama dan bersepakat untuk membina Malaysia Baharu, negara kita yang lebih baik, makmur dan sejahtera.
Terima kasih.

 Ikhlas,
 Mejar Anuar Abdul Hamid (B)
 Timbalan Ketua Badan Perhubungan Bersatu Negeri Kedah.

0

0

votes
Article Rating
Kongsikan artikel ini


FOREST CITY DAN SULTAN JOHOR DALAM PERANG MAHATHIR-CHINA

 1. Kontroversi hubungan Perdana Menteri Tun Dr. Mahathir dengan China kini terus panas apabila beliau hari ini mengisytiharkan bahawa warga asing tidak akan dibenarkan untuk membeli dan tinggal di kediaman Forest City, Johor. Tindakan ini bakal memberi kesan kepada ribuan pembeli warga China. Malah, projek yang bernilai kira-kira RM400 bilion itu turut melibatkan Duli Yang Maha Mulia Sultan Johor Sultan Ibrahim Ismail.

 2. Pemilikan DYMM Sultan Johor Sultan Ibrahim Ismail dalam projek Forest City dilaporkan wartawan MalaysiaKini, Nigel Aw dalam laporan bertarikh 14 Julai 2014 yang bertajuk ‘The Case of Forest City and the Johor Sultan’ (https://www.malaysiakini.com/news/268649) manakala dalam edisi Bahasa Melayu bertajuk ‘Alkisah Forest City dan Sultan Johor’ (https://www.malaysiakini.com/news/268658).

 3. Forest City diusahakan oleh kerjasama China-Johor melalui Country Garden Pacific View (CGPV).  Sebanyak 66 peratus pegangan CGPV dikuasai oleh tiga syarikat gergasi China iaitu Country Garden Waterfront Sdn Bhd, Country Garden Danga Bay Sdn Bhd, dan Country Garden Real Estate Sdn Bhd.

 4. Baki 34 peratus pegangan CGPV dimiliki Kerajaan negeri Johor iaitu Esplanade Danga 88 Sdn Bhd.

 5. Baginda Sultan Ibrahim merupakan pemilik saham terbesar Esplanade Danga 88 Sdn Bhd, dengan kawalan pegangan 64.4 peratus syarikat berkenaan.  Kerajaan negeri Johor melalui Kumpulan Prasarana Rakyat Johor (KPRJ) pula hanya menguasai sekitar 20 peratus saham dalam syarikat tersebut.

 6. Projek raksasa yang dibangunkan Country Garden Holdings Co. tersebut menyediakan kira-kira 700,000 unit kediaman di mana antara pembeli majoritinya (70%) adalah dari China menerusi skim ‘Malaysia My Second Home’ MM2H.

 7. Malah, Tun Mahathir turut menegaskan bahawa tiada sebarang visa akan diberikan kepada warga asing untuk datang dan tinggal di sini.  Hal ini bermakna bahawa ribuan pembeli dari China tidak akan dibenarkan untuk mendiami kediaman yang telah mereka beli di Johor.

 8.  Tindakan agresif Tun Mahathir ini dikaitkan dengan lawatan beliau ke China baru-baru ini di mana beliau telah mengumumkan hasrat untuk membatalkan projek Laluan Kereta Api Pantai Timur (ECRL) dan dua projek saluran paip trans-Sabah (TSGP) di Beijing.  Kemudiannya Tun Mahathir mengatakan bahawa keputusan akhir pembatalan ECRL tertakluk pada jumlah pampasan yang perlu dibayar kerajaan kepada China pula.

 9. Adakah langkah ini merupakan tindak balas Tun Mahathir kepada China yang dikatakan enggan mengalah kepada tuntutan beliau ketika lawatan ke sana minggu lalu? Perlu diketahui bahawa ketika lawatan Tun Mahathir ke China, China turut telah menghantar kapal ‘Coast Guard’ mereka ke Zon Ekonomi Eksklusif milik Malaysia berhampiran Beting Patinggi Ali. Tentera Laut Diraja Malaysia (TLDM) mengirim dua kapal Kelas Kedah iaitu KD Selangor dan KD Kelantan sebagai reaksi balas.

 10. Malah, Tun Mahathir sebelum ini turut mengisytiharkan bahawa ‘Tembok Besar China di Kuantan’ perlu dirobohkan – merujuk pada struktur projek Malaysia-China Kuantan Industrial Park (MCKIP).

 11. Apa yang pasti, tindakan ini bakal memberi impak besar ke atas projek Forest City, imej negara, hubungan Malaysia-China, dan secara khususnya, ke atas hubungan Tun Mahathir dan DYMM Sultan Johor.

 12. ‘Pertembungan’ antara Tun Mahathir dengan Sultan Ibrahim pada hakikatnya telah berlangsung secara terbuka sejak awal tahun 2017 lagi apabila kedua-duanya saling berbalas kenyataan.  Rujuk Sinar Harian ‘Sultan Ibrahim bidas Tun M’ (http://www.sinarharian.com.my/nasional/sultan-ibrahim-bidas-tun-m-1.612797) dan ‘Tun M jawab Sultan Johor isu Forest City’ (http://www.sinarharian.com.my/nasional/tun-m-jawab-sultan-johor-isu-forest-city-1.613190).

 13. DYMM Sultan Ibrahim mempertahankan projek Forest City sebagai peluang untuk membangunkan hartanah Johor di samping mengatakan bahawa projek berskala 2000 hektar terbabit adalah lot antarabangsa yang terbuka untuk dibeli oleh sesiapa sahaja warga asing – bukannya dari China sahaja – malah tiada beza dengan projek perumahan mewah di Selangor dan Pulau Pinang yang turut dijual kepada warga asing.

 14. Tun Mahathir pula mengkritik projek Forest City sebagai menggadai kedaulatan negara dengan anggaran 700,000 warga asing yang membeloi kediaman di sana akan memperoleh kewarganegaraan, sedangkan warga tempatan tidak berkemampuan sama sekali untuk memiliki kediaman tersebut.

 15. Selain daripada kebimbangan demografi dengan kemungkinan kemasukan 700,000 warga asing (khususnya China di bawah skim Malaysia My Second Home MM2H), terdapat juga kebimbangan akan impak projek Forest City ke atas alam sekitar dan juga Pelabuhan Tanjung Pelepas.

 16. Dari sudut pandang geopolitik, langkah pelaburan infrastruktur dan hartanah besar-besaran di luar negara oleh China ini adalah sebagai pelengkap kepada strategi agung (grand strategy) mereka iaitu Inisiatif OBOR (kini dikenali sebagai BRI): “Kebanyakan projek pelabuhan akan digabungkan dengan penciptaan bandar-bandar satelit gergasi di Johor dan Melaka, seperti Iskandar Malaysia di Johor dan Melaka Gateway yang turut disertakan dengan pelabuhan yang baru dibina.  Di Melaka, akan ada empat buah pulau buatan daripada tanah yang ditambak, yang dibahagikan kepada (1) pulau pelancongan, hiburan, dan pembangunan hartanah, (2) pulau zon ekonomi perdagangan bebas, (3) Pulau pelabuhan Melaka Gateway, dan (4) taman perindustrian maritim” (Evers 2017).

 17. Hakikatnya, projek Forest City sudah menjadi persoalan sejak tahun lalu apabila kerajaan China mengetatkan pengaliran modal keluar dari negara China – sekali gus memberi impak negatif ke atas pembelian kediaman Forest City dalam kalangan warga China.  Ditambah dengan langkah terbaru oleh Tun Mahathir ini, dijangka lebih banyak isu dan permasalahan yang akan timbul.

 18. Bagaimana dengan pemilikan kediaman warga asing di Selangor dan Pulau Pinang? Apakah masa depan projek Melaka Gateway? Adakah imej kita akan merosot di mata dunia korporat kerana ‘mengganggu’ persetujuan pembelian warga China di Forest City? Ataukah imej kita akan melonjak dengan laungan ketegasan mempertahankan kedaulatan tanah air?

 19.  Dari sudut politik dan geopolitik pula, apa akan jadi pada hubungan Malaysia-China selepas ini? Adakah China akan menghentikan projek mereka seperti projek Malaysia-China Kuantan Industrial Park (MCKIP)?  Adakah China akan menghukum kita dengan pampasan yang tinggi dalam kes pembatalan ECRL? Bagaimana pula dengan hubungan Duli Yang Maha Mulia Sultan Johor dan Perdana Menteri Tun Mahathir susulan kes terbaru ini?

 Semoga Allah peliharakan negara kita menjelang ulang tahun kemerdekaan ke-61 ini.

 Oleh: Abdul Muein Abadi
 Penulis ialah Pensyarah Program Sains Politik Universiti Kebangsaan Malaysia (UKM)

0

0

votes
Article Rating
Kongsikan artikel ini


BAGAIMANA JIKA AZMIN KECUNDANG KEPADA RAFIZI? ADAKAH BELIAU AKAN MASUK
BERSATU?

 Siapa akan menang dalam pertandingan antara Azmin Ali dengan Rafizi Ramli?

 Ini adalah soalan yang paling banyak ditanyakan di mana-mana apabila memperkatakan tentang pertandingan jawatan timbalan presiden yang bakal berlaku dalam PKR yang pengundiannya akan berlangsung bulan depan.

 Sesetengah pihak merasakan Azmin akan menang dalam persaingan tersebut berdasarkan kedudukannya dalam kerajaan serta rekod cemerlangnua sebagai Menteri Besar Selangor sebelum ini.

 Meskipun Azmin dilihat belum berkempen sebagaimana kem
 Rafizi yang diketahui sudah bergerak ke beberapa negeri dan mencetuskan kontroversi, mereka percaya Menteri Hal Ehwal Ekonomi itu ada kelebihan dalam mengekalkan jawatannya.

 Sesetengah pihak yang lain pula penuh yakin Rafizi mampu membuat kejutan dan menumbangkan Azmin kali ini.

 Pihak yang menyebelahi Rafizi ini meluahkan keyakinan itu berdasarkan bakat menonjol yang diperlihatkan Rafizi selama ini, selain percaya bekas Ahli Parlimen Pandan itu memang merupakan pilihan Anwar Ibrahim yang sudah pun menang tanpa bertanding sebagai Presiden PKR.

 Kata mereka, Rafizi tidak akan bertanding menentang Azmin jika tidak mendapat sokongan penuh daripada Anwar.

 Anwar pula, kata mereka, tidak mungkin akan membiarkan Rafizi yang bertanding dengan kebebasan menggunakan isu berkaitan dirinya sebagai bakal Perdana Menteri yang dikatakan mungkin dihalang menuju jawatan itu oleh Azmin, berakhir dengan kekalahan begitu saja.

 Lebih-lebih lagi, selain Nurul Izzah iaitu anak Anwar sendiri berada dalam kem Rafizi dan Saifuddin Nasution selaku Setiausaha Agung PKR pula begitu kuat berkempen dengan menjual nama Anwar sebagai mahukan orang seperti Rafizi sebagai pemimpin nombor dua dalam parti itu, jika Azmin terus menang ia tentu saja sesuatu yang akan memalukan nama Anwar akhirnya.

 Untuk itu, tambah mereka, walaupun Anwar dilihat berkecuali dan pernah mengatakan kedua-dua calon itu adalah daripada penyokong kuatnya, beliau dikatakan pasti akan berusaha untuk memastikan kemenangan kepada Rafizi berbanding benar-benar tidak memihak kepada sesiapa yang akhirnya akan menyebabkan Azmin dapat mengekalkan jawatannya.

 Anwar yang sedang dalam pendakian untuk kali kedua menuju jawatan Perdana Menteri juga dikatakan tentu lebih mahu laluannya menjadi lancar atau tidak terganggu, apa lagi menyesal jika akhirnya nanti terbukti bahawa Azmin benar-benar merupakan penghalangnya kepada jawatan Perdana Menteri itu.

 Isu Anwar sebagai bakal pengganti Tun Mahathir yang digunakan dengan meluas oleh kem Rafizi diyakini banyak pihak akan berjaya mempengaruhi ahli-ahli PKR untuk memihak kepada bekas Ahli Parlimen Pandan kerana mereka memang sudah sekian lama mahukan Anwar berjaya memegang jawatan tersebut dalam perjuangan kariernya.

 Jika itu yang lebih mungkin akan berlaku dan berterusan dalam hari-hari seterusnya, ternampak bahawa peluang Rafizi kelihatan lebih cerah berbanding Azmin.

 Maka, apa akan jadi kepada Azmin jika beliau kecundang kepada Rafizi?

 Adakah Azmin akan terus kekal berada dalam kabinet sebagai menteri atau PKR akan mencadangkan namanya digugurkan berikutan kedudukannya bukan lagi dalam hireaki parti serta untuk memastikan laluan Anwar tidak terhalang lagi?

 Atau mungkinkah, dengan kekalahan itu akan membuka laluan untuk Azmin menyertai Bersatu?
(ShahbudinHusin 29/08/2018)

0

0

votes
Article Rating
Kongsikan artikel ini


KALAU ALLAHYARHAM JJ ADA RM2.1 BILION, BAGAIMANA DENGAN BEKAS MENTERI2
UMNO YANG LAIN?

 Meskipun kita barangkali harus terus mengingati tragedi malang helikopter terhempas yang mengakibatkan kematian Allahyarham Jamaluddin Jarjis bersama lima yang lain pada 2015 lalu, tetapi dengan adanya saman tuntutan faraid oleh ibunya sendiri, Aminah Abdulllah terhadap harta peninggalannya yang dikatakan berjumlah RM2.1 bilion, ramai di antara kita tentunya turut terkejut dengan jumlah kekayaan bekas menteri itu.

 Jika dulu ramai yang terkejut dan bersedih dengan kemalangan ngeri itu, kini jumlah kekayaannya pula yang membuatkan ramai terkejut sekali lagi.
Kekayaan Allahyarham Jamaluddin Jarjis yang terdedah berikutan saman oleh ibunya sendiri menjadikan beliau pemimpin UMNO kedua selepas Najib Razak yang diketahui umum mempunyai nilai kekayaan dalam jumlah bilion banyaknya.
Sebagaimana yang diketahui umum, Najib pernah mengakui menerima derma berjumlah RM2.6 bilion kononnya  daripada kerabat Diraja Arab Saudi, tetapi penyiasat antarabangsa mendedahkan wang tersebut sebenarnya daripada dana 1MDB yang dilencongkan.

 Soalan umum yang paling banyak tercetus hari ini tentunya ialah daripada mana dan bagaimana beliau mengumpul kekayaan sebanyak itu?

 Adakah ketika menjadi menteri dahulu beliau pernah membuat perisytiharan harta yang sama banyaknya?

 Bagaimana dengan Jabatan Hasil Dalam Negeri dan SPRM, adakah kedua-dua agensi itu tahu mengenai jumlah harta dan kekayaan Allahyarham Jamaluddin Jarjis sebelum ini?

 Soalan lain yang sama pentingnya juga ialah jika Allahyarham Jamaluddin Jarjis ada kekayaan sebanyak itu, bagaimana pula dengan taraf kekayaan bekas-bekas menteri UMNO yang lain yang sejak 9 Mei lalu sudah kehilangan jawatan mereka?

 Tidak mahukah Jabatan Hasil Dalam Negeri dan SPRM segera membuka banyak fail mulai sekarang?
(ShahbudinHusin 29/08/2018)

0

0

votes
Article Rating
Kongsikan artikel ini


BILA LAGI PAKATAN HARAPAN NAK ADA MEDIANYA SENDIRI?

 Kerajaan Pakatan Harapan sudah mentadbir negara ini melebihi tempoh 100 hari sejak menang pada pilihanraya umum 9 Mei lalu.

 Walaupun dalam tempoh 100 hari yang sudah berlalu itu, isu paling banyak diperkatakan ialah tentang janji manifesto Pakatan Harapan yang kononnya masih banyak tidak ditunaikan, tetapi sebenarnya ada perkara lain yang turut menjadi bualan, namun ramai orang seperti terlepas pandang mengenainya.

 Perkara tersebut tidak lain ialah tentang penyebaran berita-berita palsu mengenai kerajaan dan pemimpin tertentu Pakatan Harapan yang jelas lebih menular dan berleluasa berbanding era BN dahulu.

 Ia sama ada berita itu diputarbelit, direka atau diadakan daripada tiada dan kemudian disebarkan secara meluas melalui media sosial dan kumpulan-kumpulan Whatsapp.

 Kerapkali juga berita-berita tertentu direka dengan menggunakan nama portal berita yang menjadi pilihan ramai bagi meyakinkan orangramai mengenainya.

 Tidak saja Perdana Menteri, menteri-menteri dan pemimpin tertentu dalam Pakatan Harapan yang selalu menjadi sasaran, malah Mufti Perlis pun menjadi mangsa dengan berita palsu mengenai kononnya beliau bercakap mengenai wang pencen sebagai haram baru-baru ini.

 Hakikatnya, apa saja yang boleh dijadikan untuk mengurangkan keyakinan kepada kerajaan, akan adalah pereka berita palsunya.

 Tidak cukup dengan itu, media arus perdana tertentu juga kebelakangan ini sudah mula kembali dengan perangai lama dengan suka memutar belit berita fakta tentang pemimpin-pemimpin Pakatan Harapan.

 Nampaknya media arus perdana ini hanya insaf pada peringkat awal UMNO dan BN hilang kuasa saia, tetapi kemudian perangainya tetap sama seperti dahulu.

 Pemimpin-pemimpin kerajaan yang suka dan teruja dalam memberi ruang kepada media arus perdana membuat liputan program-program mereka hendaklah sedar bahawa media arus perdana, kecuali RTM dan Bernama yang merupakan milik kerajaan atau Astro dan Sinar Harian yang menjadi milik bebas, selainnya adalah tetap milik UMNO atau tauke mereka UMNO.

 Oleh itu, para menteri dan mereka yang berjawatan dalam kerajaan hendaklah berpada-pada dan jangan terlalu memberi muka kepada media arus perdana berkenaan.

 Bila-bila masa media tersebut boleh spin, putar belit atau melaga-lagakan apa yang pemimpin Pakatan Harapan perkatakan.

 Ingat sekali lagi – tauke mereka tetap UMNO.

 Dalam menangani penyebaran berita palsu dan kelakuan media arus perdana yang kembali dengan perangai lama itu,  satu-satunya cara yang berkesan ialah dengan dengan setiap parti atau menteri mesti mewujudkan pasukan media sosialnya sendiri.

 Pasukan ini bukan saja berperanan menyebarkan segala perkembangan atau maklumat berguna kepada rakyat, tetapi juga mesti pantas menangkis dan memperbetulkan berita-berita palsu yang tersebar.

 Kita harus sedar bahawa  UMNO sudah tiada isi lagi mahu diperjuangkan kepada masyarakat kerana mereka bukan lagi kerajaan dan juga kerana kerosakan besar yang ditinggalkan oleh Najib Razak dan Rosmah Mansor, lantaran melemahkah Pakatan Harapan melalui berita-berita palsu dan tidak benar adalah pendekatan pilihan mereka sekarang ini.

 Dalam hal ini, meskipun ada SKMM yang sepatutnya menangani berita-berita palsu itu, tetapi nampaknya selepas PRU14 lalu agensi tersebut turut lesu berbanding sebelumnya.

 Apakah SKMM masih bersimpati dengan kekalahan UMNO atau kerana ramai kakitangannya yang simpati dengan UMNO, lalu ia seperti tidak bertindak apa-apa sekarang ini?

 Maka itu, Pakatan Harapan jangan bergantung harap kepada SKMM sebagaimana era Najib dahulu yang mana pantang ada berita palsu di media sosial, begitu pantas sekali tindakannya menangkap atau menyiasat sesiapa yang terlibat.

 Langkah seterusnya ialah Pakatan Harapan wajib mewujudkan media arus perdananya sendiri dengan secepat mungkin. Jangan lagi bergantung kepada media arus perdana sedia ada.

 Kalau sekarang pun media arus perdana sudah mula spin, putar belit dan bertindak melaga-lagakan sesama parti atau pemimpin dalam Pakatan Harapan, bayangkan bagaimana perangai mereka menjelang PRU15 akan datang?

 Kita sudah jadi kerajaan, inilah masanya membentuk benteng penyebaran maklumat yang mantap. Jangan tunggu lama-lama.

 Mulakan sekarang jika ingin Pakatan Harapan memerintah Malaysia dalam tempoh yang lebih lama.
(ShahbudinHusin 30/08/2018)

0

0

votes
Article Rating
Kongsikan artikel ini


NAJIB PATUT BERTERIMA KASIH BN KALAH PILIHANRAYA…..

 Bagaimanakah ketua sebuah agensi perisikan kerajaan boleh terlibat dalam skandal wang pilihanraya berjumlah AS$12 juta atau kira-kira RM50 juta?

 Lebih buruk, bagaimanakah wang tersebut yang sepatutnya digunakan untuk pilihanraya, tetapi lebih separuh daripadanya ditemui masih tidak digunakan, malah seolah-olah disembunyikan di sebuah kondo?
Bayangkan apa terjadi dan betapa meriahnya kehidupan mereka yang terbabit sekarang ini jika dalam PRU14 lalu BN masih lagi mampu mengekalkan kuasanya?

 Hidup-hidup Najib Razak dan kerajaan diperbodohkan begitu saja!!

 Jika tidak kerana Pakatan Harapan yang memenangi pilihanraya, pastinya Najib sendiri tidak tahu atau tidak sedar dana pilihanraya yang sepatutnya dibelanjakan rupa-rupanya telah disorokkan.

 Adakah mereka tidak membelanjakannya kerana sudah menjangka BN akan kalah dan hilang kuasa?
Apa pun, dengan terdedahnya skandal melibatkan ketua agensi perisikan negara ini, Najib sekurang-kurangnya patut berterima kasih kerana BN dapat dikalahkan dan akhirnya Pakatan Harapan mentadbir negara.

 Jika tidak, sampai sekarang skandal ini akan terus tersembunyi rapi dan seolah-olah mereka telah bekerja dengan cemerlangnya.
Cisss….
(ShahbudinHusin 30/08/2018).

0

0

votes
Article Rating
Kongsikan artikel ini


ANWAR MASUK KABINET JUN 2019?

 Setelah disahkan menang tanpa bertanding sebagai Presiden PKR, Anwar Ibrahim kini melangkah setapak lagi untuk menuju cita-citanya menjadi Perdana Menteri.

 Beliau dijangka akan kembali menjadi Ahli Parlimen pada Oktober ini.

 “Saya sudah jelaskan perkara ini secara peribadi dan umum yang saya akan kembali ke Parlimen, insya Allah jika menang pilihanraya kecil sebelum hujung tahun ini…mungkin Oktober,” kata Anwar dalam temubual dengan sebuah portal berita.

 Meskipun beberapa Ahli Parlimen PKR dilaporkan sedia menawarkan kerusi mereka untuk Anwar, tetapi beliau sehingga ini belum lagi membuat keputusan kawasan mana yang akan dipilihnya.
Cuma yang pasti, beliau tidak akan bertanding di Pandan atau Permatang Pauh kerana kedua-dua penyandang kerusi itu, Dr. Wan Azizah Wan Ismail dan Nurul Izzah telah membuat kenyataan mereka tidak akan mengosongkan kerusi masing-masing demi untuk memberi laluan kepada Anwar.

 Di mana pun Anwar bakal bertanding, kecuali jika ada Ahli Parlimen yang meninggal dunia, yang pasti satu pilihanraya kecil akan berlangsung pada Oktober nanti.

 Sementara itu, bukan menjadi rahsia lagi kerana sudah menjadi perbualan ramai dalam PKR bahawa selepas menjadi Ahli Parlimen, Anwar dikatakan akan segera menyertai kerajaan seawal Jun 2019.

 Ia dilakukan dengan Dr. Wan Azizah diberitakan sudah sedia untuk mengundur diri bagi memberi laluan kepada Anwar mengambil alih jawatan Timbalan Perdana Menteri yang didudukinya sekarang.

 Ini bermakna Dr. Wan Azizah hanya memegang jawatan nombor dua dalam kerajaan selama setahun saja sejak mengangkat sumpah pada Mei lalu.

 Dengan  menjadi Timbalan Perdana Menteri semula, secara tidak langsung  Anwar akan bergandingan buat kali kedua dengan Tun Mahathir Mohamad dalam mentadbir negara seperti ketika mereka bersama-sama dalam UMNO dahulu sebelum hubungan itu berakhir pada 2 September 1998.

 Kembalinya Anwar dalam kabinet juga dijangka akan mengukuhkan lagi kedudukan kerajaan pimpinan Tun Mahathir kerana majoriti anggota kabinet yang ada sekarang adalah muka-muka baru yang tidak pernah ada pengalaman dalam pentadbiran kerajaan.

 Selepas menjadi Timbalan Perdana Menteri, berapa lamakah tempoh seterusnya yang Anwar perlukan untuk jadi Perdana Menteri?

 Apakah setahun selepas memegang jawatan Timbalan Perdana Menteri, beliau akan diserahkan jawatan Perdana Menteri dan menepati apa yang selalu disebut oleh Tun Mahathir bahawa beliau hanya mahu memegang jawatannya sekarang selama dua tahun saja?

 Atau mungkinkah Anwar akan jadi Perdana Menteri lebih awal lagi daripada itu?
Bila? Januari 2020?
(ShahbudinHusin 31/08/2018)

0

0

votes
Article Rating
Kongsikan artikel ini


MALAM AMBANG MERDEKA ANJURAN BERSATU BATU DISAMBUT MERIAH

 Meskipun banyak pihak turut mengadakan sambutan ambang merdeka sempena kemerdekaan negara yang ke-61, program anjuran Bersatu Bahagian Batu di Jalan Sentul Pasar malam tadi merupakan acara yang boleh diberikan pujian.

 Selain sambutan yang meriah dengan kehadiran orangramai yang cukup membanggakan, program juga dipenuhi dengan pelbagai acara yang menyeronokkan.
Selain persembahan akuistika kemerdekaan dan mengibar bendera Malaysia, acara lain yang diadakan ialah pertandingan Whasapp terpantas, Whatsapp Trivia, Flash Mob Kemerdekaan dan Countdown Salute To Malaysia.

 Acara kemuncak ialah nyanyian lagu Negaraku pada tepat jam 12.00 tengah malam dan kemudian diikuti dengan acara menaikkan bendera Malaysia sebagai tanda kecintaan kepada negara sudah merdeka selama 61 tahun lamanya.
Seterusnya, Ketua Bersatu Bahagian Batu merangkap Pengerusi Bersatu Wilayah Persekutuan, Kapt (B) Suhaimi Yahya menyampaikan ucapannya dengan antara lain menekankan tentang keharmonian, perpaduan dan kesatuan yang terbina selama ini dalam negara haruslah dikekalkan sampai bila-bila.

 Beliau juga mengucapkan terima kasih kepada rakyat yang berani membuat perubahan dalam pilihanraya umum lalu yang sekaligus membebaskan negara daripada cengkaman kleptokrasi yang mengancam masa depan negara.
Dalam program ini, selain dipenuhi dengan pelbagai acara di mana hadirin begitu sporting dan beramai-ramai mengambil bahagian, hidangan berupa BBQ kepak ayam, spaghetti, kentang goreng dan minuman ringan juga turut disediakan secara percuma.

 Merdeka, merdeka, merdeka dan tahniah kepada Bersatu Bahagian Batu atas program yang amat bermakna ini.
(ShahbudinHusin 31/08/2018).

0

0

votes
Article Rating
Kongsikan artikel ini


KALAU TAK MAHU WANG RAKYAT DIBAZIRKAN, TAK USAHLAH LETAK CALON…..

Berkatalah Timbalan Presiden Pas, Tuan Ibrahim Tuan Man bahawa jika pilihanraya kecil diadakan untuk memberi laluan kepada Anwar Ibrahim bertanding bagi membolehkannya tampil sebagai Ahli Parlimen, maka ia adalah suatu pembaziran wang rakyat.

 “Masalahnya ialah apakah perlu rakyat dipaksa untuk pilihanraya kecil semula itu?

 “Berjuta wang negara akan dihabiskan untuk satu pilihanraya yang sekadar untuk memberi ruang kepada Anwar kembali sebagai Ahli Parlimen,” katanya yang juga Ahli Parlimen Kubang Kerian, Kelantan.

 Sehubungan itu, kata beliau, tiada keperluan bagi mana-mana Ahli Parlimen meletakkan jawatan dan memaksa rakyat mengundi sekali lagi dalam piliharaya kecil yang akan ditandingi oleh Anwar.

 Hmmm….apalah Tuan Ibrahim perlu susah sangat dengan hal ini.

 Ini adalah perkara mudah saja untuk diselesaikan.

 Membazir atau tidak jika diadakan pilihanraya kecil diadakan adalah terpulang kepada Pas dan UMNO yang kini merupakan “pasangan suami isteri”  dalam gabungan pembangkang dalam membuat keputusan.

 Jika Pas dan UMNO tidak bertanding dan sedia memberi laluan percuma, maka Anwar akan menang tanpa bertanding dan tidak perlu diadakan pilihanraya kecil atau pengundian yang melibatkan sebarang dana rakyat.

 Lebih daripada itu, jika Pas dan UMNO boleh berpakat untuk pilihanraya kecil Sungai Kandis dan Seri Setia dari segi perlu meletakkan calon atau sebaliknya, mengapa tidak boleh berpakat sekali lagi untuk sama-sama tidak meletakkan calon?

 Mudah saja bukan?

 Lagi pun, kalau pilihanraya kecil diadakan yang mana Anwar akan bertanding, memang sia-sia sajalah Pas atau UMNO bertanding menentangnya, selain sudah pasti kerajaan terpaksa membelanjakan banyak wang untuk mengadakan pilihanraya itu.

 Bolehkah juga Pas atau UMNO meletakkan calon yang cukup berwibawa untuk menandingi atau menewaskan Anwar sebagai bakal Perdana Menteri ke-8?
(ShahbudinHusin 01/09/2018)

0

0

votes
Article Rating
Kongsikan artikel ini


NAJIB AKAN JADI PERDANA MENTERI SEKALI LAGI?

 Meskipun tidak lagi menjadi Perdana Menteri, Najib Razak tetap menjadi bahan berita di media-media massa melalui pelbagai cara yang terus dilakukannya sejak kehilangan kuasa pada 9 Mei lalu.

 Selain lebih kerap menulis di laman sosial untuk memberi reaksi atau menjawab pelbagai isu yang dikaitkan dengan dirinya, Najib juga beberapa kali memenuhi permintaan media bebas untuk menemubualnya secara peribadi – suatu hal yang tidak pernah dilakukannya sebelum ini.

 Tidak cukup dengan itu, beliau juga turut muncul di majlis tertentu seperti baru-baru ini menghadiri majlis tahlil dan doa selamat  pada malam merdeka serta “berkelah” di Taman Tasik Perdana bersama kira-kira 100 orang penyokongnya sempena hari kemerdekaan.

 Untuk menjadikan dirinya lebih dijadikan perhatian, Najib juga selalu muncul di tempat-tempat awam seperti makan minum bersama keluarganya serta pergi sendiri ke kaunter stesen minyak untuk membayar petrol.

 Semua perlakuan Najib itu, sesuai dengan era media sosial di mana semua orang ada kamera di tangan masing-masing dan kekerapannya yang kadang-kadang sampai tiga kali  sehari menulis di laman sosial untuk menjawab isu-isu yang dituju atau terkait dengannya, ia dengan sendirinya menjadikan beliau tidak pernah sunyi daripada muncul di dada-dada media.

 Satu lagi kelebihan Najib ialah, walaupun ketika ini sedang berhadapan dengan tujuh pertuduhan di mahkamah, di rumahnya ditemui wang dan barangan kemas bernilai RM1.1 bilion serta diri dan keluarganya diperkatakan ramai dengan skandal mega 1MDB, beliau tetap “sardin” seolah-olah tidak bersalah dan suci bersih macam bayi yang baru dilahirkan.

 Apakah tujuan Najib melakukan semua itu?

 Bukankah dengan tujuh pertuduhan  mahkamah yang sedang dihadapinya dan banyak lagi bakal menunggu, beliau sepatutnya duduk diam-diam dan memberi perhatian sepenuhnya kepada kesnya?

 Apa lagi yang Najib mahukan sebenarnya?

 Melalui maklumat daripada beberapa pihak yang rapat dan merupakan penyokong kuatnya sebelum ini, Najib dilaporkan melakukan semua ini bukan saja untuk membuktikan dirinya tidak bersalah, malah sebagai persediaan untuk membuat kemunculan buat kali kedua untuk merebut kembali kerusi Perdana Menteri yang dalam PRU14 lalu terlepas kepada Tun Mahathir Mohamad.

 Kecuali disabitkan dengan hukuman mahkamah yang melarangnya daripada bertanding, Najib pasti akan terus menawarkan diri sekali lagi di Parlimen Pekan.

 Penyokong dan pentaksubnya percaya, berikutan kerajaan Pakatan Harapan sedang berdepan pelbagai isu dan masalah sekarang ini, UMNO mampu meraih kembali sokongan rakyat dan menang dalam pilihanraya akan datang.

 “Tetapi UMNO hanya akan menang jika sedia melaburkan banyak wang dan dalam hal ini hanya Najib yang ada duit serta sedia melaburkan wangnya.

 “Najib akan mengulangi sejarah Tun Mahathir yang berjaya menjadi Perdana Menteri sebanyak dua kali,” kata penyokong dan pentaksub Najib itu dengan penuh yakin.
Lagi pun, kata penyokong dan pentaksub itu, jika Tun Mahathir yang berusia 93 tahun mampu melakukannya, apa yang mustahilnya dengan Najib yang belum pun berusia 70 tahun?

 Tentang persaingan menjadi Perdana Menteri jika UMNO menang berikutan Najib tiada apa-apa jawatan kecuali Ketua UMNO Pekan, mereka mengatakan Zahid Hamidi selaku Presiden UMNO tiada masalah untuk menyerahkan jawatan itu kepada Najib berikutan dia adalah “budak Najib” buat selama-lamanya.

 Zahid Hamidi, kata mereka, akan bertolak ansur dan sedia memberi laluan kepada Najib untuk kembali sebagai Perdana Menteri.
(ShahbudinHusin 01/09/2018)

0

0

votes
Article Rating
Kongsikan artikel ini